title: Aleksandr Lurija

text: Lurija syntyi Kazanissa. Hän opiskeli paikallisessa yliopistossa ja perusti opintoaikanaan Kazanin psykoanalyyttisen yhdistyksen. Hän sai viran Moskovasta ja tapasi Lev Vygotskin, jolla oli Lurijaan suuri vaikutus. Tavattuaan Lev Vygotskin hän esimerkiksi pitkälti hylkäsi psykoanalyysin, koska Vygotskin mukaan sekä psykoanalyysi että behaviorismi olivat kaksi vallalla ollutta hyvin epätyydyttävää psykologista teoriasuuntausta, joilla ihmistoimintaa ja psyykkistä toimintaa yritettiin selittää.


title: Aleksandr Lurija

text: 1930-luvulla Lurija teki tutkimusmatkoja Keski-Aasiaan ja tutki muun muassa havaitsemista, muistia ja ongelmanratkaisua sekä kaksosia. Vuosikymmenen lopulla Lurija siirtyi lääketieteelliseen kouluun (osaksi paetakseen Stalinin vainoja), erikoistui afasian tutkimukseen ja keskittyi kielen ja ajattelun välisen yhteyden tutkimiseen. Toisen maailmansodan alku nosti arvoonsa Lurijan laajat tiedot ja kokemuksen kognitiosta. Työskennellessään hallituksen hyväksi Lurija saattoi tutkia lukuisia aivovauriopotilaita, joita etenkin "suuri isänmaallinen sota" tuolloin tuotti.


title: Aleksandr Lurija

text: Sodan jälkeen Lurija jatkoi tutkimustyötään. Antisemitismin voimistuessa hänet erotettiin psykologisesta instituutista. Lurija tutki kehitysvammaisia lapsia ja palasi instituuttiin 1950-luvun lopulla ja työskenteli siellä kuolemaansa saakka.


title: Rex Stout

text: Rex Todhunter Stout (1. joulukuuta 1886 – 27. lokakuuta 1975) oli yhdysvaltalainen rikoskirjailija. Stoutin luomista hahmoista merkittävimmät olivat newyorkilainen yksityisetsivä Nero Wolfe ja tämän apulainen Archie Goodwin.


title: Rex Stout

text: Stout julkaisi yli 47 Nero Wolfe -kirjaa, joista viimeinen "A Family Affair" (suom. Nero Wolfen viimeinen juttu, 1997) ilmestyi 1975. Kaikki Nero Wolfe - romaanit on suomennettu, lisäksi hän on kirjoittanut pienoisromaaneja ja novellikokoelmia.


title: Rex Stout

text: Robert Goldsborough kirjoitti Stoutin kuoleman jälkeen 1980-luvulla lisää Nero Wolfe -tarinoita.


title: Rex Stout

text: Nero Wolfe -kirjoista on tehty elokuvia, kuunnelmia ja televisiosarjoja.


title: J. F. C. Fuller

text: John Frederick Charles Fuller tai yleensä vain J. F. C. Fuller (1. syyskuuta 1878 – 10. helmikuuta 1966) oli englantilainen kenraalimajuri, sotahistorioitsija ja strategikko. Hän oli ensimmäisiä teoreetikkoja, jotka tutkivat panssarivaunujen käyttämistä sodankäynnissä.


title: J. F. C. Fuller

text: Ensimmäisen maailmansodan aikana hän toimi eri joukkojen esikunnissa ennen kuin hänet siirrettiin uusiin panssarijoukkoihin ("Tank Corps"). Fuller suunnitteli panssarihyökkäyksen Cambrain taistelussa ja vuoden 1918 hyökkäykset. Hän teki myös suunnitelman täysin mekanisoidusta armeijasta vuotta 1919 varten, mutta tätä ei toteutettu. Sodan jälkeen hän johti erilaisia joukkoja.


title: J. F. C. Fuller

text: 1920-luvulla hän tutki Basil Liddell-Hartin kanssa armeijan mekanisointia.


title: J. F. C. Fuller

text: Vuonna 1933 Fuller jäi eläkkeelle ja liittyi Oswald Mosleyn fasistiseen British Union of Fascists -järjestöön. Hän uskoi, ettei armeijaa voitaisi reformoida hänen haluamallaan tavalla demokraattisin keinoin. Häntä kuvailtiin myöhemmin yhdeksi Mosleyn läheisimmistä liittolaisista. Ironisesti Fullerin näkökanta panssarivaunujen käytöstä teki suuremman vaikutuksen saksalaisiin, erityisesti Heinz Guderianiin, kuin hänen omiin maanmiehiinsä.


title: J. F. C. Fuller

text: Fuller kirjoitti uransa aikana myös monia sotahistoriaa käsitteleviä teoksia. Hän oli myös okkultisti ja Aleister Crowleyn oppilas, ja kirjoitti useita teoksia muuan muassa kabbalasta ja joogasta.


title: Valtiosääntö

text: Valtiosääntö käsittää kaikki ne keskeiset oikeussäännöt, jotka sääntelevät tietyssä oikeusjärjestelmässä noudatettavia perusoikeuksia, ylimpien valtioelinten valitsemista ja toimivaltaa sekä valtion aluetta ja kansalaisuutta. Valtiosääntö on valtiosääntöoikeuden keskeisin käsite.


title: Valtiosääntö

text: Valtiosäännön käsite poikkeaa perustuslaista siten, että se kattaa kaikki tietyn sisältöiset säännökset riippumatta siitä, mikä niiden normihierarkkinen asema on. Valtiosäännön ydinsäädös voi tietysti olla tavanomaisesta lainsäädäntömenettelystä poikkeavassa järjestyksessä säädettävä perustuslaki. Suomen valtiosäännössä tällainen keskeinen säädös on Suomen perustuslaki.


title: Valtiosääntö

text: Valtiosäännöllä tarkoitetaan useimmiten oikeudellista valtiosääntöä, joka merkitsee poliittisen vallan käyttöä, sen ehtoja ja siihen kuuluvia velvoitteita sääntelevää oikeussääntöjen kokonaisuutta. Oikeudellisen valtiosäännön ohella on kuitenkin olemassa myös poliittinen valtiosääntö. Se koostuu käytännöistä, jotka osoittavat, mille tahoille poliittinen tai yleensä julkinen valta tosiasiassa kuuluu ja miten sitä tosiasiassa käytetään. Päätösvaltaa voi käyttää esimerkiksi eduskuntaryhmä tai ministerivaliokunta. Yhteiskunnallista valtaa käyttävät suuressa määrin myös muut kuin suoranaisesti poliittiset toimijat, kuten elinkeinoelämä, ammattiyhdistysliike ja media.


title: Erik Valkama

text: Jyrki Erik Valkama (s. 10. joulukuuta 1970 Raisio) on suomalainen kitaristi ja muusikko. Erik Valkama on soolouransa lisäksi soittanut yhtyeissä The Sledge, Bomfunk MC’s, Mike's Monster Jam, The Huligans ja Scratch. Hän on soittanut myös useiden artistien sessio- ja keikkamuusikkona, muun muassa Tommi Läntisen Kuutamolla-orkesterissa ja Dingossa vuosina 2005-2014.


title: Pekka Siistonen

text: Pekka Siistonen on suomalainen studiomuusikko, joka on vaikuttanut monien muiden artistien ja yhtyeiden levyillä ja keikoilla. Pekka Siistonen on kotoisin Äänekoskelta ja oli nuoruudessaan musiikin lisäksi urheilija. Hän pelasi vielä A-nuori-ikäisiin saakka Äänekosken Huimassa kori- ja jalkapalloa. Pekka Siistonen on myös säveltäjä, sovittaja ja miksaaja. Musiikkia hän on tehnyt mm. elokuviin Nuoruuteni savotat ja Pekko Aikamiespojan poikamiesaika.


title: Pekka Siistonen

text: Tampereen Työväen Teatterin musikaalissa "Vuonna 85 - manserockmusikaali" hän vastaa musiikin sovituksesta sekä soittaa lavayhtyeessä "Alabama House Band".


title: Sr2

text: Sr2 on toinen kolmesta VR:n käyttämästä sähköveturityypistä ja niitä valmistettiin vuosina 1995–2003 kaikkiaan 46 kappaletta. Veturi perustuu sveitsiläiseen Lok 2000 -veturiin.


title: Sr2

text: Vuonna 1992 silloinen Valtionrautatiet tilasi tarjouskilpailun jälkeen 20 uutta Lok 2000 -tyyppistä sähköveturia SLM:lta ja ABB:ltä . Myöhemmin tehtiin lisätilaus 20 veturista, mihin sisältyi 12 veturin optio. Kuusi optioista muutettiin sittemmin tilauksiksi, jolloin toimitettujen vetureiden kokonaismääräksi tuli 46. Lok 2000 -veturit olivat valmistuessaan maailman moderneimpia sähkövetureita. Vetureiden alkuperäinen valmistaja ja suunnittelija oli SLM (telit ja muu mekaniikka) yhdessä ABB:n kanssa (sähkötekniikka), mutta omistussuhteiden muutosten takia rakentajan nimeksi vaihtui kesken toimitusten Adtranz ja viimeksi Bombardier. Veturien korit valmisti alihankintana Transtech Suomessa. Veturit saivat tyyppimerkinnän Sr2 ja numerot 3201–3246.


title: Sr2

text: Sr2-sarja oli ensimmäinen 1970-luvulla tilatun Sr1-sarjan jälkeen tilattu sähköveturisarja. Ensimmäiset kaksi veturia, numerot 3201 ja 3202, valmistuivat 1995. Niillä ajettiin Suomessa koeajoja pääasiassa nopeissa junissa Helsingin ja Oulun välillä. Virallisesti ne otettiin käyttöön keväällä 1996. Sr2-veturin sarjatoimitukset alkoivat pian tämän jälkeen ja kestivät vuoteen 2003 saakka. Ainoatakaan Sr2-sarjan veturia ei ole vielä hylätty.


title: Sr2

text: Sarjan vetureiden lempinimiksi ovat vakiintuneet "Alppiruusu", "Käkikello", "Marsu" ja "Möhkö". Näistä kaksi ensimmäistä viittaa vetureiden alkuperämaahan Sveitsiin, joskin "Käkikello" virheellisesti.


title: Sr2

text: Sr2 vastaa teknisesti sveitsiläistä Lok 2000 -veturia, jota käytetään muun muassa Sveitsissä, Norjassa ja Kiinassa (Hongkongissa). Sr2 on niin sanottu yleislinjaveturi, eli se on suunniteltu sekä tavara- että matkustajajunien vetoon. Veturin suurin sallittu nopeus on 210 kilometriä tunnissa. Koeajoissa sillä on ajettu 232 km/h. Nopeus 230 km/h oli merkittynä ensimmäisissä vetureissa, mutta sittemmin sitä on alennettu voimassa olevan hyväksynnän mukaiseksi. Vetureita voidaan kytkeä yhteiskäyttöön enintään kolme kappaletta: tämä tarkoittaa, että kolmea veturia voidaan ajaa yhden kuljettajan voimin yhdestä ajopöydästä. Kun Sr2 kytketään yhteiskäyttöön, ensimmäisen veturin etummainen virroitin on ylhäällä ja takimmaisen veturin takimmainen virroitin on ylhäällä. Jos vetureita on yhteiskäytössä kolme, on keskimmäisen veturin virroitin vapaasti valittavissa eli mitään ”väärää” asentoa sillä ei ole.


title: Sr2

text: Kori on muotoiltu aerodynaamisesti edullisesti sekä nokaksi että junaa vasten olevaksi peräksi. Ulkomuodon on suunnitellut lähinnä urheiluautoissa mainetta niittänyt italialainen Pininfarina. Rakenteessa on käytetty rungon teräksen lisäksi synteettisiä muoveja nokkaosissa ja ohjaamoissa sekä alumiinia kattokoteloissa. Muuntaja on sijoitettu telien väliin korin alle, jolloin painopiste saadaan mahdollisimman alas. Veturin sisällä sähkölaitteet on sijoitettu veturin molemmille reunoille, ja veturin keskellä kulkee ohjaamot yhdistävä huoltokäytävä. Ohjaamot on suunniteltu uusimman ergonomisen tiedon mukaisiksi. Tuulilasin eri kerrosten väliin on höyrystetty ohut sähköä johtava hopeakerros, joka virrallisena pitää lasin kirkkaana huurteesta.


title: Sr2

text: Ajomoottorit ovat kolmivaiheoikosulkumoottoreita ja niitä syötetään tehoelektroniikalla toteutetuilla taajuusmuuttajilla, joissa on öljyjäähdytteiset GTO-tyristorit. Pyörän pidon pettäessä kolmivaihemoottori ei lyö hallitsemattomasti ympäri, koska moottorin pyörintänopeus ei voi ylittää syöttövirran taajuutta. Tämä yhdessä akselikohtaisen nopean tehonsäädön kanssa mahdollistaa korkeiden vetovoimien käyttämisen myös huonoissa kitkaolosuhteissa. Jarrutettaessa ajomoottorit toimivat generaattoreina, jolloin junan liike-energia muutetaan takaisin sähköenergiaksi, joka syötetään takaisin ajojohtoon.


title: Sr2

text: Veturin ohjausjärjestelmä on tietokonepohjainen, ja siinä on useita tietokoneita, muun muassa jarruille, ajopöydille ja tehonsäädölle kullekin omansa sekä kaksi päätietokonetta. Kaikki tietokoneet on verkotettu keskenään. Tiedonvälitys tapahtuu pääasiassa valokaapeleilla. Veturin teleissä on radiaalisesti ohjautuvat pyöräkerrat, ts. erityinen vivusto kääntää kunkin pyöräkerran akselin aina tarkalleen kaarteen säteen suuntaiseksi. Kaarteessa ajettaessa yhden telin akselit eivät siis ole yhdensuuntaiset, vaan sisäkaarteen puolella lähempänä toisiaan. Tämä vähentää pyörien laippojen ja kiskojen kulumista jyrkissä kaarteissa.


title: Tommi Läntinen

text: Tommi Pekka Läntinen (s. 22. elokuuta 1959 Turku) on suomalainen vuonna 1979 uransa aloittanut muusikko, joka toimi ennen soolouransa muun muassa Boycott- ja Fabrics-rockyhtyeiden laulusolistina.


title: Tommi Läntinen

text: Vuonna 1994 Läntinen vaihtoi kielen suomeen (hänen 1980-luvun yhtyeidensä kielenä oli englanti lukuun ottamatta yhden singlen tehnyttä Via Dolorosa -yhtyettä vuonna 1986), ja alkoi levyttää ja keikkailla omalla nimellään. Samana vuonna ilmestyi ensimmäinen sooloalbumi "Veijareita ja pyhimyksiä", joka menestyi hyvin. Seuraavana vuonna ilmestyi Läntisen toinen sooloalbumi "Maalla, merellä ja ilmassa"! joka sisältää muun muassa kappaleet "Kevät ja minä" sekä "Atomitie".


title: Tommi Läntinen

text: Vuonna 1997 ilmestyi Läntisen kolmas sooloalbumi, nimeltään "Punainen graniitti". Levyltä löytyvät hitit "Rööperin kuu" sekä "Olen onnellinen." Seuraava albumi "Iltavilli" ilmestyi vuonna 1999 ja viides sooloalbumi "Tähtilaiva" vuonna 2002.


title: Tommi Läntinen

text: Läntisen suurimpia soolohittejä ovat muun muassa kappaleet "Via Dolorosa", ”Syvälle sydämeen sattuu”, ”Kevät ja minä” sekä ”Rööperin kuu”. Läntinen osallistui vuoden 2005 Euroviisukarsintoihin kappaleella ”Mitä vaan”, joka ei kuitenkaan päässyt jatkoon.


title: Tommi Läntinen

text: Läntinen laittoi soolouransa tauolle syksyllä 2006. Viimeisimmäksi albumiksi jäi "Popniitti" (2004). Hän muutti perheineen Lissabonin lähistölle vaimonsa työn vuoksi. Keikkailut rajoittuivat kuitenkin vain Suomeen. Vuonna 2010 Läntinen muutti perheineen takaisin Suomeen ja aktivoitui taas vahvemmin keikkailevana artistina. Seitsemäs sooloalbumi, "Isoja aikoja", julkaistiin vuonna 2011.


title: Tommi Läntinen

text: Vuonna 2012 ilmestyi uusi versio "Kevät ja minä" -hitistä. Uusi versio "Jari ja minä" on mukana Teppo Airaksisen elokuvassa Kulman Pojat. Singlet "Liekki palaa" ja "Elvis Has Left The Building" ilmestyivät vuonna 2013. Vuonna 2015 Läntinen juhli 35-vuotista musiikkiuraansa julkaisemalla mittavan kokoelmalevyn nimeltä "Liekki palaa – 35v. juhla-albumi", joka sisälsi kaksi uutta kappaletta, "Ihmeitä sattuu" sekä "Laulu elämästä". Kokoelmalevyn myötä Läntinen lähti klubikiertueelle, joka huipentui Helsingin Tavastia-klubille.


title: Tommi Läntinen

text: Läntinen vieraili Yksi Totuus-rap-duon kappaleella "Vielä kerran", joka julkaistiin keväällä 2017. Kappale menestyi hyvin ja saman vuoden elokuussa single oli striimannut kultalevyyn oikeuttavan määrän.


title: Tommi Läntinen

text:
Vuonna 2017 tuli kuluneeksi tasan 30 vuotta Läntisen Boycott-yhtyeen syntymästä. Yhtye teki comebackin, aktivoitui keikoille
sekä julkaisi lokakuussa 2017 uuden studioalbumin nimeltä The Mighty.


title: Tommi Läntinen

text: Läntinen vieraili rap-artisti Kid1:n kappaleella "Poika Joka Pelkäs Pimeää", joka julkaistiin tammikuussa 2019.


title: Tommi Läntinen

text: Läntinen on tehnyt lauluja Rin Tin Tin-yhtyeelle, Boycottille, Fabricsille, Via Dolorosalle, Tommi & Hombre-duolle, omalle soolotuotannolle ja muille artisteille. Ari Lampisen kanssa on syntynyt joitakin englanninkielisiä kappaleita. Lisäksi Läntinen on tehnyt yhteistyötä muiden lauluntekijöiden kanssa. Suurimman osan soolotuotannon kappaleista Läntinen on säveltänyt itse.


title: Tommi Läntinen

text: Läntinen ilmoitti elokuussa 2015 eroavansa vaimostaan 30 vuotta kestäneen avioliiton jälkeen. Heillä on vuonna 1997 syntynyt poika Ilmari Läntinen, joka on myös muusikko, yhtyeessä Cold Cargo. Listasijoitukset Rumban 50 Hittiä -listalta.


title: Siena

text: Siena on kaupunki Keski-Italiassa Toscanan alueella, 322 metrin korkeudessa. Se on Sienan maakunnan pääkaupunki. Vuonna 2015 siellä oli arviolta 53 903 asukasta. Sienan historiallinen keskusta on sisällytetty Unescon maailmanperintöluetteloon. Keskusta jakautuu vanhastaan 17 kaupunginosaan ("contrada"), joista useimmilla on jonkin eläimen nimi ja oma vaakunansa, jossa on kaupunginosan nimikkoeläimen kuva.


title: Siena

text: Sienan asuttivat ensimmäisinä etruskit. Legendan mukaan kaupungin perusti Rooman perustaja Remuksen poika Senius. Romuluksen ja Remuksen kuvia on kaikkialla Sienassa. Siena tunnettiin roomalaisaikana nimellä "Saena Julia".


title: Siena

text: Siena oli syrjässä roomalaisten kulkureiteiltä, eikä kristinuskokaan levinnyt sinne ennen kuin 400-luvulla. Kaupunki alkoi kukoistaa vasta langobardien vallattua lähiseudut. Välttääkseen bysanttilaisten hyökkäykset langobardit ohjasivat Roomasta pohjoiseen kulkevan liikenteen Sienan kautta, ja pyhiinvaeltajien virta rikastutti kaupunkia seuraavien vuosisatojen ajan.


title: Siena

text: Kaarle Suuri sai kaupungin haltuunsa vuonna 774. Toscanan kreivitär Matildan kuoltua 1114 hänen valtakuntansa hajosi useihin pieniin ruhtinakuntiin. Siena julistautui itsenäiseksi 1167. 1100-luku oli Sienan kulta-aikaa, ja monet merkittävät rakennukset kuten Sienan katedraali ovat siltä vuosisadalta. Sienan yliopisto on perustettu vuonna 1203.


title: Siena

text: 1300-luvulla Siena oli Euroopan suurimpia kaupunkeja. Se oli myös rikas pankkikeskus, jossa oli paljon villakutomoita. Niiden tuotolla rahoitettiin komeita rakennuksia ja taidetilauksia. Sienan vauraus päättyi mustan surman riehuttua kaupungissa vuonna 1348. Tällöin väkiluku romahti 100 000:sta noin kolmannekseen.


title: Siena

text: Vuonna 1557 Siena liitettiin Medicien hallitsemaan Toscanan suurherttuakuntaan. Silloin alkoi Sienan historiassa kausi, jolloin se oli oikeastaan pelkkä mitätön maakuntakaupunki. Tässä oli kuitenkin se etu, että keskiaikainen ydinosa säilyi, sillä siellä ei 1400-luvun alun jälkeen juuri rakennettu uutta eikä purettu vanhaa.


title: Siena

text: Syrjäisenä seutuna Siena säästyi toisen maailmansodan tuhoilta ja alkoi elpyä vasta 1900-luvun jälkipuoliskolla. Tuona aikana Monte dei Paschi di Siena, kaupungin vanhin, vuonna 1472 perustettu pankki, nousi yhdeksi Italian suurimmista rahalaitoksista.


title: Siena

text: Sienan tärkeimpiä nähtävyyksiä Sienan katedraalin lisäksi on kaupungin keskustassa oleva aukio, Piazza del Campo. Muista nähtävyyksistä suosituimpia ovat katedraalimuseo, Museo dell’Opera del Duomo sekä entinen sairaala, Ospedale di Santa Maria della Scala, joka toimii nykyään museo- ja kulttuuritilana.


title: Siena

text: Sienan "palio" on kahdesti vuodessa, 2. heinäkuuta ja 16. elokuuta käytävä hevosten laukkakilpailu, jossa kilpailevat kaupungin seitsemäntoista kaupunginosaa. Kilpailun puitteet ovat mahtavat, ja se on Sienan suosituin turistitapahtuma. Kilpailuun liittyy paljon juonittelua kaupunginosien kesken.


title: Siena

text: Jalkapalloseura AC Siena putosi Italian pääsarjasta 2013. Sienalainen koripalloseura Mens Sana Basket on voittanut Italian mestaruuden kolmesti 2000-luvulla.


title: Metyylifenidaatti

text: Metyylifenidaatti (Suomessa mm. kauppanimillä Ritalin ja Medikinet sekä pitkäaikaisvaikutteisena Equasym Retard, Concerta ja Medikinet CR) on psykoaktiivinen aine, jota käytetään eräiden neuropsykiatristen sairauksien hoidossa. Sillä on myös väärinkäyttöpotentiaalia, ja on luokiteltu YK:n psykotrooppisia aineita koskevassa yleissopimuksessa kielletyksi aineeksi ja luokitellaan siten huumausaineeksi myös Suomessa.


title: Metyylifenidaatti

text: Metyylifenidaatti on stimulantti, joka parantaa vireystilaa ja tarkkaavuutta. Sillä hoidetaan muun muassa tarkkaavuushäiriöitä ADD, narkolepsiaa, narkomaniaa ja kognitiivisia oireita. Metyylifenidaatti on voimakkaampi stimulantti kuin kofeiini, mutta heikompi kuin amfetamiini.


title: Metyylifenidaatti

text: Metyylifenidaatti imeytyy nopeasti ja sen puoliintumisaika on lyhyt, noin 2–3 tuntia. Puoliintumisajassa on kuitenkin huomattavan suuria yksilöllisiä eroja. Voimakkaan ensikierron metabolian vuoksi sen hyötyosuus nieltynä on heikko, kun taas käytettäessä ainetta suonensisäisesti tai vaikkapa nenän limakalvoille nuuskattuna vaikutuksen voimakkuus voi olla moninkertainen oraaliseen verrattuna.


title: Metyylifenidaatti

text: Hieman yli 56% potilaista sietää metyylifenidaattia lääketieteellisellä annoksella. Amfetamiineja taas sietää lääketieteellisellä annoksella hieman yli 66% potilaista. Metyylifenidaattia myös väärinkäytetään, jolloin sen haitat ovat samankaltaisia kuin amfetamiinin väärinkäyttäjillä. Metyylifenidaatin vaikutusmekanismi on lähempänä kokaiinia kuin amfetamiinia. Metyylifenidaatti on siis dopamiinin ja noradrenaliinin takaisinoton estäjä. Suomessa metyylifenidaatti luokitellaan ATS-lääkkeisiin (ATS = amfetamiinityyppinen stimulantti).


title: Metyylifenidaatti

text: Metyylifenidaatti syntetisoitiin ensimmäisen kerran 1944. Ainetta alettiin kokeilla ihmisillä 1954. Ciba Pharmaceutical Company alkoi markkinoida lääkettä 1957. Metyylifenidaattia käytettiin aluksi mm. masennuksen, kroonisen väsymyksen ja narkolepsian hoitoon.


title: Metyylifenidaatti

text: Metyylifenidaatti toimii aivoissa dopamiinin ja noradrenaliinin takaisinoton estäjänä. Lisäksi se toimii 5HT ja 5HT serotoniinireseptoreiden agonistina.


title: Metyylifenidaatti

text: Tarkkaavaisuushäiriöiden epäillään johtuvan aivojen dopamiinijärjestelmän puutteellisesta toiminnasta. Koska metyylifenidaatti toimii dopamiinin takaisinoton estäjänä, se estää dopamiinin poistumista synapsista johtaen näin suurempiin dopamiinipitoisuuksiin. Metyylifenidaatti lisää myös dopamiinin vapautumista aivojen otsalohkossa. Nousseet dopamiinipitoisuudet parantavat tarkkaavaisuutta, vireystilaa, aloitekykyä ja keskittymiskykyä.


title: Metyylifenidaatti

text: Tarkkaavuushäiriöisten ja hyperaktiivisten lasten käytös rauhoittuu ja koulumenestys usein paranee stimulanttihoidolla. Vaikutus on sikäli paradoksinen, että stimulanttisesta luonteestaan huolimatta lääke rauhoittaa hyperaktiivisia potilaita. Tämän oletetaan johtuvan siitä, että ADHD potilaiden aivojen aktiivisuustaso on tavallista matalampi. Potilaat hakevat automaattisesti (tahtomattaan) stimulaatiota nostaakseen aivojen aktiivisuustasoa. Stimulantit nostavat aivojen aktiivisuustason lähemmäs normaalia. Tarkkaavuushäiriöihin liittyy usein myös motorisia oireita kuten kömpelyyttä. Metyylifenidaatti saattaa lievittää myös näitä oireita.


title: Metyylifenidaatti

text: Narkolepsia on elimellinen nukahtelusairaus, johon liittyy pakonomaista, kohtauksittaista nukahtelua. Siihen liittyy usein poikkeavaa päiväväsymystä. Sairaudessa REM-univaiheen säätely on häiriintynyt.


title: Metyylifenidaatti

text: Narkolepsian hoidossa voidaan käyttää piristeitä, esimerkiksi metyylifenidaattia.


title: Metyylifenidaatti

text: Aivovammojen jälkitiloihin voi liittyä väsyneisyyttä sekä aloite- ja keskittymiskyvyttömyyttä. Joissain tällaisissa tapauksissa metyylifenidaatista voi olla huomattavaa apua.


title: Metyylifenidaatti

text: Koska stimulantit kiihdyttävät aineenvaihduntaa ja vähentävät näläntunnetta, niitä on käytetty myös laihdutuslääkkeinä. Suomessa tällaista käytäntöä ei kuitenkaan ole ollut enää vuoden 1997 jälkeen.


title: Metyylifenidaatti

text: Suomalaisen tutkimuksen mukaan metyylifenidaatista voi olla apua pahasti amfetamiiniriippuvaisten hoidossa. Metyylifenidaatti vähensi koehenkilöiden amfetamiinikäyttöä.


title: Metyylifenidaatti

text: Metyylifenidaatin käyttöön liittyvistä haittavaikutuksista tavallisimpia ovat ruokahaluttomuus, ärtyneisyys, unettomuus ja vatsavaivat. Harvinaisempia ja vakavampia haittavaikutuksia ovat verenpaineen nousu, sydämen tiheälyöntisyys, painajaiset, ihottuma ja maksamyrkytys.


title: Metyylifenidaatti

text: Vastoin yleistä harhaluuloa, stimulanttilääkitys ei voi hidastaa pituuskasvua lapsilla. On kuitenkin todennäköistä, että ADHD-potilaat kasvavat keskimäärin yleistä väestöä hitaammin ja heidän joukossaan on myös enemmän lyhytkasvuisia.


title: Metyylifenidaatti

text: Välillä voi olla tarpeen pitää lääkelomaa metyylifenidaatin käytöstä, jotta lääkkeen jatkuvan käytön tarpeellisuus voidaan selvittää.


title: Metyylifenidaatti

text: Metyylifenidaatin pitkäaikaiskäyttö saattaa aiheuttaa riippuvuutta.


title: Hirvaskoski

text: Hirvaskoski on kylä Pudasjärven kaupungissa Pohjois-Pohjanmaalla, Oulun läänissä.


title: Hirvaskoski

text: Kylä sijaitsee valtatie 20:n varrella, Puolangalle johtavan kantatien 78 risteyksessä ja Korentojärven länsirannalla. Hirvaskosken kylän eteläpuolitse virtaa Iijoki. Kylästä lähtee tieyhteys Jongun kylään.


title: Hirvaskoski

text: Alueella sijaitsee muun muassa Hirvaskosken peruskoulu sekä kahvio.


title: Hirvaskoski

text: Kylässä toimi vuosina 1842–1877 Timosen ruukki, joka valmisti rautaa lähiseudun järvistä nostetusta järvimalmista.


title: Viivi

text: Viivi on suomalainen naisen etunimi. Viivin nimipäivä on 2. toukokuuta. Nimen ruotsinkielinen vastine on "Vivi", jonka nimipäivä on ruotsinkielisen kalenterin mukaan samana päivänä. Vuoden 2017 toukokuun alkuun mennessä nimi Viivi on Suomessa annettu 7478 ja Vivi 1075 henkilölle


title: Viivi

text: Eloisaa ja ihanaa tarkoittava Viivi on todennäköisesti suomenkielinen muunnos Vivianista ja Vivianesta, mutta sen oletetaan myös liittyvän nimeen Sofia. Viivin nimipäivä on Vuokon nimipäivänä, mutta Vuokolla ei ole mitään tekemistä Viivi-nimen kanssa .


title: Viivi

text: Listan henkilöt ovat suomalaisia, ellei toisin mainita.


title: Aces High

text: Aces High on brittiläisen heavy metal -yhtye Iron Maidenin kappale. Kappaleen on säveltänyt ja sanoittanut yhtyeen basisti Steve Harris, ja se on yhtyeen viidennen studioalbumin "Powerslave" ensimmäinen kappale. ”Aces High” julkaistiin 22. lokakuuta 1984 "Powerslaven" toisena singlenä b-puolenaan alun perin brittiläisen Nektar -yhtyeen levyttämä kappale ”King of Twilight” ja vuoden 1983 joulukuussa äänitetty liveversio Iron Maidenin kappaleesta ”The Number of the Beast”. ”Aces High” nousi Britannian singlelistalla 20. sijalle ja Irlannin singlelistalla 29. sijalle, ja siitä tuli yksi yhtyeen koko uran tunnetuimmista ja suosituimmista kappaleista.


title: Aces High

text: Kappaleen sanoitus ajoittuu toiseen maailmansotaan, ja se kertoo Britannian kuninkaallisten ilmavoimien lentäjästä, joka taistelee Natsi-Saksan Luftwaffen lentäjää vastaan Britannian ilmasodassa. Kappale ei ole sanoituksiltaan sodanvastainen kuten moni yhtyeen muista kappaleista, vaan sen pohjana on historiallinen kuvaus toisen maailmansodan taistelulentäjästä. Teemaltaan kappaleen sanoitusta voidaan pitää jopa hieman romantisoivana.


title: Aces High

text: ”Aces High” on julkaisustaan lähtien ollut yksi Iron Maidenin konserttien merkittävimmistä kappaleista. Kappale on usein yhtyeen konserttien avausnumero, ja konserteissa esitettynä sitä edeltää katkelma Britannian entisen pääministerin Winston Churchillin kuuluisasta puheesta ”We shall fight on the beaches” (). Tämä on kuultavissa muun muassa yhtyeen livealbumilla "Live After Death". Churchillin puhe ei kuitenkaan sisälly kappaleen alkuperäiseen, "Powerslave" -albumilla julkaistuun versioon.


title: Kantatie 78

text: Kantatie 78 on Paltamosta Puolangan, Pudasjärven ja Ranuan kautta Rovaniemelle johtava kantatie. Tien pituus on 295 kilometriä. Tien liikennemäärät ovat vähäiset.


title: Kantatie 78

text: Kantatie 78 alkaa Oulujärven pohjoispuolelta Paltamon keskustasta. Tie kulkee vaaramaisemien halki sivuten Paljakan luonnonpuistoa Puolangalle. Puolangalta tie jatkuu Manner-Suomen keskipisteen kautta Jaurakkajärveä sivuten Hirvaskoskelle ja edelleen Pudasjärvelle. Hirvaskosken ja Pudasjärven välinen 16 kilometrin osuus on yhteistä valtatien 20 kanssa. Pudasjärven keskustan kohdalla kantatie 78 kääntyy pohjoiseen ja jatkuu enimmäkseen tasaisen korpimaaston läpi Ranuan keskustaan. Ranualta tie jatkuu Narkaus- ja Kivitaipale -nimisten kylien kautta Rovaniemen keskustan itäpuolelle, Ounasjoen rannalle.


title: Kantatie 78

text: Tien reitti kulkee seuraavien kuntien alueella: Paltamo – Puolanka – Pudasjärvi – Ranua – Rovaniemi


title: Kantatie 78

text: Vuoden 1938 tienumerointijärjestelmässä kantatie 78 oli Rovaniemen ja Pudasjärven välinen tie. Tuolloin tie kulki Ranualta Kuhan, Petäjäjärven, Telkkälän ja Siuruan kylien kautta Pudasjärvelle. Vuonna 1970 tie oli vielä kokonaisuudessaan sorapintainen. 1970-luvun alussa tietä kuitenkin parannettiin ja se linjattiin Ranuan ja Pudasjärven välillä nykyiselle paikalleen. 1970-luvun puolivälissä myös Paltamon ja Pudasjärven välinen osuus numeroitiin kantatie 78:ksi. Syyskuussa 1989 valmistui Rovaniemen keskustan tuntumaan Kemijoen Ounaskosken ylittävä, 320 metriä pitkä Jätkänkynttilä-silta, joka oli Suomen ensimmäinen vinoköysisilta. Ennen sillan valmistumista kantatie 78 oli ylittänyt Ounaskosken yhdistettyä maantie- ja rautatiesiltaa pitkin.


title: Uusi ylioppilastalo

text: Uusi ylioppilastalo (), alkuperäiseltä nimeltään "Osakuntatalo", on Helsingin yliopiston ylioppilaskunnan (HYY) uudempi ylioppilastalo Helsingissä Mannerheimintien varrella, osoitteessa Mannerheimintie 5, Vanhan Ylioppilastalon vieressä. Se on osa ylioppilaskunnan omistamaa Kaivopihan kiinteistöä. Uudessa ylioppilastalossa sijaitsevat HYY:n keskustoimisto, Ylioppilaslehden toimitus sekä useiden osakuntien ja opiskelijajärjestöjen tilat; lisäksi osa rakennuksesta on vuokrattu ulkopuoliseen liike- ja toimistokäyttöön.


title: Uusi ylioppilastalo

text: Uusi ylioppilastalo valmistui vuonna 1910, ja sen suunnittelivat arkkitehdit Armas Lindgren ja Wivi Lönn. Rakennus vihittiin käyttöön 26. marraskuuta 1910. Talon alkuperäinen nimi oli "Osakuntatalo" ja sen pääkäyttäjiä yliopiston osakunnat. Rakennuksessa toimii edelleen viisi Helsingin yliopiston viidestätoista osakunnasta: Eteläsuomalainen osakunta, Savolainen osakunta, Varsinaissuomalainen osakunta, Åbo Nation ja Östra Finlands Nation.


title: Uusi ylioppilastalo

text: Uuden ylioppilastalon A-rappu sekä osa B-rapusta on edelleen vain opiskelijatoiminnan käytössä.


title: Uusi ylioppilastalo

text: Rakennuksen Ylioppilasaukiolle suuntautuvan pääsisäänkäynnin yläpuolella on neljä veistosta, jotka kuvanveistäjä Johannes Haapasalo teki Armas Lidgrenin ideoinnin mukaan. Vuolukiveen veistetyt hahmot kuvaavat neljää luonteenpiirrettä: melankolikko, sangviinikko, flegmaatikko ja koleerikko.


title: Manner-Suomen keskipiste

text: Manner-Suomen keskipiste sijaitsee Puolangan keskustan pohjoispuolella, kantatie 78:n varrella Housuvaarassa, noin 10 kilometriä pohjoiseen Puolangan keskustasta, karttakoordinaateissa .


title: Manner-Suomen keskipiste

text: Tämä laskennallinen keskipiste sijaitsee pohjois–eteläsuunnassa Manner-Suomen eli Utsjoen Nuorgamin ja Hangon Tulliniemen välillä olevan kuvitellun viivan puolivälissä, ja tällä kohdalla itä–länsisuunnassa olevan itäisimmän (valtakunnanraja) pisteen ja Oulunsalon välillä olevan kuvitellun viivan puolivälissä.


title: Manner-Suomen keskipiste

text: Laskutavasta riippuen ”Suomen keskipisteitä” on muitakin. Tunnetuin niistä on Leskelän kylä Siikalatvan kunnassa Pohjois-Pohjanmaalla nelostien varrella.


title: Manner-Suomen keskipiste

text: Kun puolitetaan Nuorgamin (70°5’30) ja Bogskärin (59°30’10’’) leveysasteet ja Märketin (19°07’53’’) ja Ilomantsin Virmajärven (31 °35’11’’) pituuspiirit, saadaan koordinaateiksi 64°47’40’’N, 25°21’34’’E, joka sijoittuu Limingan Värminkoskentien ja rautatien risteykseen, parin kilometrin päähän Limingan kirkonkylästä.


title: Helsingin yliopiston ylioppilaskunta

text: Helsingin yliopiston ylioppilaskuntaan (HYY, ) kuuluvat kaikki Helsingin yliopistossa alempaa tai ylempää korkeakoulututkintoa suorittavat opiskelijat. Ylioppilaskunta voi hyväksyä jäsenikseen myös muita yliopiston opiskelijoita. Nykyään Helsingin yliopiston ylioppilaskunnalla on noin 30 000 jäsentä.


title: Helsingin yliopiston ylioppilaskunta

text: Ylioppilaskunta syntyi alkuaan osakuntien yhteistyöelimeksi. Se perustettiin virallisesti vuonna 1868, kun keisari Aleksanteri II antoi asetuksen, jolla virallistettiin ylioppilaiden yleiset kokoukset. Silloisessa Keisarillisessa Aleksanterin-Yliopistossa opiskeli alle tuhat ylioppilasta. Ylioppilaskunnan vuosipäivää vietetään Vanhan ylioppilastalon vihkiäispäivän muistoksi 26. marraskuuta. Yhteisön alkuperäinen nimi oli "Suomen ylioppilaskunta", mikä muutettiin vuonna 1928, muotoon "Helsingin yliopiston ylioppilaskunta", kun Suomeen oli jo perustettu myös muita monialaisia yliopistoja.


title: Helsingin yliopiston ylioppilaskunta

text: Ylioppilaiden (todellisen tai pelätyn) alkoholinkäytön ja rettelöinnin tähden ylioppilaskunnalle myytiin tontti silloisen Helsingin kaupunkikeskustan eli Senaatintorin ympäristön ulkopuolelta, Espoon tullinpuomin vierestä. Tälle Heikinkadun (nykyinen Mannerheimintie) ja Aleksanterinkadun kulmauksessa sijaitsevalle tontille valmistui vuonna 1870 nykyinen Vanha ylioppilastalo, jonka rakentamiseen käytetyt varat hankittiin osaksi kansalaiskeräyksellä ja suurelta osin pitkäaikaisina lainoina. Viereen valmistui vuonna 1910 Osakuntatalo. Myöhemmin rakennuksesta alettiin käyttää nimeä Uusi ylioppilastalo.


title: Helsingin yliopiston ylioppilaskunta

text: Toisen maailmansodan jälkeen suuri rakennushanke oli vuosina 1947–1952 Etu-Töölöön rakennettu Domus Academican opiskelija-asuntola. Samoihin aikoihin rakennettiin lisäksi Vanhan ja Uuden ylioppilastalon viereen, Kaivokadun puolelle ylioppilaskunnan omistama, liiketiloiksi vuokrattu Kaivotalo, joka myöhemmin, 1980-luvun alussa laajennettiin nykyiseksi Kaivopihan liikekeskukseksi.


title: Helsingin yliopiston ylioppilaskunta

text: Ylioppilaskunnan keskeinen toimintamuoto oli myös oma kirjasto, joka oli perustettu jo vuonna 1858 yhdistämällä osakuntien kirjakokoelmat. Tämä Almänna studentbibliotek eli myöhempi Opiskelijakirjasto toimi HYY:n kirjastona vuoteen 1974, jolloin sen hallinta siirtyi yliopistolle. Ylioppilaskunnan oma lehti Ylioppilaslehti alkoi ilmestyä 1913. Vuonna 1953 ylioppilaskunta alkoi perustaa opiskelijaruokaloita, joista kehittyi nykyinen UniCafe -ketju.


title: Helsingin yliopiston ylioppilaskunta

text: HYY on yksi maailman vauraimmista ylioppilaskunnista. Tämä johtuu siitä, että kaupungin sille aikanaan ”keskustan ulkopuolelta” myymät alueet sijaitsevat nyt aivan Helsingin liikekeskustassa ja kuuluvat kaupungin kalleimpiin neliöihin. Ylioppilaskunta harjoittaa liiketoimintaa HYY Yhtymän kautta. Kiinteistötaloutensa kautta ylioppilaskunta omistaa Vanhan ja Uuden ylioppilastalon sekä Kaivopihaa ympäröivät liikerakennukset. HYY Yhtymän markkina-arvo oli syksyllä 2007 lähes 200 miljoonaa euroa.


title: Helsingin yliopiston ylioppilaskunta

text: Ylioppilaskunnan korkein päättävä elin on 60-jäseninen edustajisto. Se valitaan kahden vuoden välein parittomina vuosina yleisillä ja suhteellisilla vaaleilla, joissa äänioikeutettuja ovat kaikki HYY:n jäsenet. Edustajisto mm. valitsee ylioppilaskunnan hallituksen, pääsihteerin ja puheenjohtajiston sekä Ylioppilaslehden päätoimittajan. Hallitus käyttää ylioppilaskunnan yleistä hallinto- ja toimeenpanovaltaa, pääsihteerin johtama sihteeristö huolehtii ylioppilaskunnan käytännön toiminnasta. Puheenjohtajiston asema on ensisijaisesti muodollinen, vanhaa sanontaa mukaellen ”HYY:n hallituksen puheenjohtaja tekee likaisen työn, HYY:n puheenjohtaja kunnioittaa läsnäolollaan”.


title: Helsingin yliopiston ylioppilaskunta

text: Musiikin alalla HYY:n ehkä tunnetuin edustaja on Ylioppilaskunnan Laulajat.


title: Helsingin yliopiston ylioppilaskunta

text: Ylioppilasteatteri toimii Vanhan ylioppilastalon tiloissa.


title: Helsingin yliopiston ylioppilaskunta

text: Vanhan ylioppilastalon taidekokoelma käsittää muun muassa kansallisromantiikan ajan teoksia.


title: Helsingin yliopiston ylioppilaskunta

text: Helsingin yliopiston ylioppilaskunnalla on kaksi vuosittaista juhlapäivää. Ylioppilaskunnan vuosijuhlapäivä on 26. marraskuuta Vanhan ylioppilastalon vihkimispäivän mukaan. Floran päivää vietetään vuosittain 13. toukokuuta Maamme-laulun ensiesityksen kunniaksi. Floran päivän juhla järjestetään Kumtähden kentällä Kumpulassa, jossa ylioppilaat esittivät Maamme-laulun ensimmäisen kerran 13. toukokuuta 1848.


title: Helsingin yliopiston ylioppilaskunta

text: Ylioppilaskunnan ja sen piirissä toimivien osakuntien sekä noin 250 muun opiskelijajärjestön vuosijuhlissa käytetään akateemisia kunnia- ja ansiomerkkejä. Ylioppilaskunnan nauha on sininen, ja siitä on kapea ja leveä versio. HYY:n hallitus- ja ansiomerkkejä kannetaan kapeassa nauhassa sekä puheenjohtajiston ja kunniamerkkejä leveässä nauhassa.


title: Helsingin yliopiston ylioppilaskunta

text: Ylioppilaskunnan jakamista huomionosoituksista korkein on ylioppilaskunnan puheenjohtajiston merkki leveässä purppuranauhassa. Se voidaan myöntää ylioppilaskunnan kunnianosoituksena erittäin merkittävästä toiminnasta yhteiskunnan tai ylioppilaskunnan hyväksi. Merkkiä on jaettu vuodesta 1948 alkaen, ja sen ovat saaneet kaikki tuona aikana elossa olleet tasavallan presidentit sekä useat huomattavat yliopistomiehet, poliitikot ja taiteilijat. Saajien joukossa on myös kolme ulkomaalaista: pohjoismaisen hyvinvointivaltion isiin kuuluva ruotsalainen yhteiskuntatieteilijä Gunnar Myrdal sekä kaksi ihmisoikeustaistelijaa, Etelä-Afrikan presidentti Nelson Mandela ja Tšekkoslovakian presidentti Václav Havel.


title: Zippo

text: Zippo on vuodesta 1932 asti toimineen yhdysvaltalaisen Zippo Manufacturing Companyn valmistama tupakansytytin. Zippon kehitti George G. Blaisdell ja sen nimi pohjautuu englanninkieliseen, vetoketjua tarkoittavaan "zipper"- sanaan.


title: Zippo

text: Zippo-sytyttimet eroavat nykyajan muovisista kertakäyttösytyttimistä muun muassa seuraavilla tavoilla:


title: Zippo

text: Yhdysvalloissa Zippo-sytyttimet tulivat tunnetuksi toisen maailmansodan aikana, kun niitä jaettiin liittoutuneiden sotilaille. Zippot ovat tunnettuja muun muassa siksi, että ne palavat metallisen liekin tuulisuojan ja paloaineena olevan bensiinin ansiosta hyvin myös tuulessa ja pakkasessa.


title: Zippo

text: Zippoa valmistetaan useilla eri tunnuksilla ja väreillä, mutta sytyttimen perusrakenne on pysynyt lähes muuttumattomana kahdeksan vuosikymmenen ajan. Zippoja on tehtaan mukaan valmistettu vuosien 1933-2003 välillä 400 miljoonaa kappaletta.


title: Zippo

text: Zippo esiintyy usein elokuvien ja televisiosarjojen rekvisiittana. Tunnettuja elokuvia ja TV-sarjoja joissa Zippo-sytytintä käytetään näkyvästi ovat Pyhimys (TV-sarja), "Sin City", "Deep Blue Sea", "Die Hard", "Die Hard 2", "Indiana Jones ja viimeinen ristiretki", "Harley Davidson ja Marlboro-mies", "The Crow", "Black Sheep", "Lost", "The Simpsons", "X-Files" sekä "Constantine", "Family Guy", "Supernatural", "Elämää Philadelphiassa", Kyllä Jeeves hoitaa, Mad Men, sekä Quentin Tarantinon elokuvat. Myös Stingin kappaleessa It's probably me tausta soitetaan zipolla


title: Päivärinne

text: Päivärinne, toiselta nimeltään Jokirinne, on kylä Muhoksen kunnassa länsiosassa Oulujoen pohjoisrannalla. Kylän etäisyys Muhoksen kirkonkylästä on noin 12 kilometriä ja maakuntakeskus Oulusta noin 28 kilometriä. Päivärinteen kylässä on asukkaita noin 1 000. Tilastollisessa taajamarajauksessa Päivärinne on kasvanut Muhoksen kirkonkylän kanssa yhteen, vuonna 1995 se muodosti vielä oman taajamansa.


title: Päivärinne

text: Päivärinteen palveluihin kuuluvat muun muassa alakoulu, päiväkoti sekä Sale-ketjuun kuuluva lähikauppa, jonka yhteydessä on asiamiesposti.


title: Päivärinne

text: Päivärinteen kylä on kehittynyt maatalousalueen keskeltä kohoavalle mäntykangasmäelle 1930-luvulla perustetun Päivärinteen parantolan ympärille. Toiminnan muuttumisen myötä parantolan nimi muutettiin 1970-luvulla Päivärinteen keuhko- ja reumasairaalaksi. Sairaalarakennus toimi maamerkkinä ja aikaa myöten aluetta alettiin kutsua Päivärinteeksi sairaalan mukaan.


title: 2 Minutes to Midnight

text: 2 Minutes to Midnight on brittiläisen heavy metal -yhtye Iron Maidenin kappale. Kappaleen ovat kirjoittaneet yhtyeen kitaristi Adrian Smith ja laulaja Bruce Dickinson, ja se on yhtyeen viidennen studioalbumin "Powerslave" toinen kappale. ”2 Minutes to Midnight” julkaistiin 6. elokuuta 1984 "Powerslaven" ensimmäisenä singlenä b-puolenaan alun perin brittiläisen Beckett-yhtyeen levyttämä kappale ”Rainbow’s Gold” ja Iron Maidenin World Piece Tour -kiertueella vuonna 1983 Bruce Dickinsonin salassa äänittämä ”Mission from ’Arry”, joka sisältää yhtyeen basisti Steve Harrisin ja rumpali Nicko McBrainin välisen keskustelun. ”2 Minutes to Midnight” nousi Britannian singlelistalla 11. sijalle ja Yhdysvalloissa "Billboardin" Top Album Tracks -listalla 25. sijalle. Irlannin singlelistalla se ylsi kymmenennelle sijalle, ja Saksan singlelistalla 70. sijalle.


title: 2 Minutes to Midnight

text: Kappaleen nimi on viittaus Tuomiopäivän kelloon, joka kuvastaa ihmiskunnalle kohtalokkaan ydinsodan läheisyyttä. Toisin kuin "Powerslaven" ensimmäinen kappale ja toinen single ”Aces High”, joka on sanoituksiltaan jopa hieman sotaa romantisoiva, on ”2 Minutes to Midnight” hyvin sodan- ja politiikanvastainen kappale. ”2 Minutes to Midnight” on julkaisustaan lähtien lukeutunut lähes poikkeuksetta Iron Maidenin konserttien vakionumeroihin, ja se on mukana muun muassa yhtyeen livealbumeilla "Live After Death" ja "Rock in Rio".


title: Seututie 883

text: Seututie 883 oli ennen Suomen tieverkon osuus, joka johti Vaalan keskustasta Oterman ja Puokion kylien kautta Puolangan keskustaan. Tien pituus oli noin 58 kilometriä. Nykyisin tie on osa seututietä 800.


title: Running Free

text: "'Running Free'" on Iron Maidenin ensimmäinen single samannimiseltä albumilta ja myös ensimmäinen yhtyeen julkaisema single. Julkaisupäivä oli 8. helmikuuta 1980. Singlen b-puolelta löytyy "Burning Ambition". Singlen kansikuva on ensimmäinen Derek Riggsin yhtyeelle piirtämä ja siten myös Eddien ensiesiintyminen levynkannessa.


title: Running Free

text: Single nousi Ison-Britannian singlelistalla sijalle 34 ja sitä myytiin ensimmäisellä viikolla yli 10 000 kappaletta, mikä oli aloittelevalle yhtyeelle varsinkin ilman radiosoittoa erinomainen saavutus. Kappale on yksi ensimmäisiä Harrisin kynästä lähteneitä kappaleita, peräisin ajoilta jolloin hän soitti Gypsy's Kississä. Albumilla sävellysmeriitti on annettu myös silloiselle laulajalle Paul Di'Annolle.


title: Running Free

text:
Running Free on ollut vuosikaudet yhtyeen konserttien settilistalla. Vuonna 1985 kappaleesta julkaistiin liveversio singlenä.
Running Free julkaistiin uudelleen singlenä vuonna 1985, jolloin yhtye julkaisi sen livealbumiaan "Live After Death" varten äänitettynä live-versiona. Single julkaistiin 23. syyskuuta 1985 b-puolinaan live-versiot basisti Steve Harrisin, kitaristi Dave Murrayn ja yhtyeen entisen laulajan Paul Di’Annon alun perin yhtyeen esikoisalbumille "Iron Maiden" kirjoittamasta kappaleesta ”Sanctuary” ja Steve Harrisin yhtyeen toiselle studioalbumille "Killers" kirjoittamasta kappaleesta ”Murders in the Rue Morgue”. Singlen kappaleista ”Running Free” ja ”Sanctuary” äänitettiin "Live After Deathia" varten vuoden 1985 maaliskuussa Kalifornian Long Beach Arenalla ja ”Murders in the Rue Morgue” vuoden 1984 lokakuussa Lontoon Hammersmith Odeonissa.


title: Pipefest

text: Pipefest on vuosittain järjestettävä hip hop - musiikkifestivaali. Rap-musiikin lisäksi ohjelmaan kuuluu break dancea, beat boxausta, katukorista sekä graffititaidetta.


title: Pipefest

text:
Pipefest järjestettiin vuoteen 2010 asti Vuokatin hiihtokeskuksen ylärinteillä, rinneravintolan vieressä.
Vuodesta 2011 lähtien tapahtuma järjestetään Jämsän Himoksella.


title: Pipefest

text: Tapahtumaa järjestettiin vuodesta 2001 alkaen. Ensimmäisessä Pipefestissä vieraili noin 2 000 ihmistä, ja vuoteen 2005 mennessä määrä oli noussut yli yhdeksään tuhanteen, pääasiassa nuoreen henkilöön. Vuoden 2016 jälkeen Pipefest ilmoitti jäävänsä tauolle.


title: Pipefest

text: Pipefest on myös Profeettojen (eli Cheekin ja Elastisen) sekä Palefacen samanniminen kappale.


title: Pipefest

text: Paleface, Ceebrolistics, Fintelligens, Kapasiteettiyksikkö, Cheek


title: Pipefest

text: Brädi, Bulle, Cheek + livebändi, Fintelligens, Flowboysfam, Hannibal & Joku Roti Mafia, Jätkäjätkät, Kemmuru, Koivuniemen Herrat, OG Ikonen, Olli-PA & Funksons, Paleface, Petri Nygård, Prop Dylan (SWE), Pyhimys & Medium, Redrama, Ritarikunta, Solonen feat Narcotic & Avaintekijät, Steen1, Teflon Brothers, Timi Lexikon, Uniikki ja Veljenpojat


title: Pipefest

text: Mm. Jätkäjätkät, Sabac Red, Hannibal & Joku Roti Mafia, Julma-Henri, Nopsajalka, Leijonamieli, Timo Pieni Huijaus, Steen1, Cheek, Teflon Brothers, Solonen, Palestine, Juno, Redrama, Fintelligens, Juju


title: Pipefest

text: Mm. Jätkäjätkät, Laineen Kasperi, Pyhimys, Soppamies, Conscious Youths, Freepoint Crew, Fintelligens, Saurus, Cheek


title: Gravitomagnetismi

text: Gravitomagnetismi on ilmiö, jossa pyörivä tai kiihtyvä kappale vetää vähäisessä määrin avaruutta ja aikaa mukanaan. Se on Albert Einsteinin esittämän yleisen suhteellisuusteorian vuonna 1918 teoreettisesti ennustettu johdannainen. Se tunnetaan myös nimillä "frame-dragging -efekti" ja keksijöidensä itävaltalaisten Josef Lensen ja Hans Thirringin mukaan Lensen–Thirringin ilmiönä.


title: Gravitomagnetismi

text: Suhteellisuusteoria on jo ennustanut oikein todennetusti energian mahdollisen muuttumisen massaksi ja päinvastoin. Samoin on todennettu ulkopuolisesta havainnoijasta katsottuna valon nopeutta lähestyvän objektin muuttuvan näennäisesti painavammaksi ja lyhyemmäksi – tätä kuvataan matemaattisesti Lorentz-muunnoksilla. Gravitomagnetismi tarkoittaa sitä, että pyörivän tai kiihtyvän massan läheisyydessä sijaitsevan kohteen pitäisi siirtyä verrattuna siihen, mitä Newtonin mekaniikka ennustaisi, joskin tavattoman vähän: muutamia triljoonasosia. Gravitomagnetismia ei ole yksiselitteisesti todennettu, mikä johtunee mittauslaitteiden tarkkuusvaatimuksesta.


title: Gravitomagnetismi

text: Gravitomagnetismin olemassaolo selittäisi kvasaarien odotettua voimakkaamman säteilyn sekä pyörivien mustien aukkojen läheisyydessä esiintyvän säteilyn voimakkuuden verrattuna pyörimättömiin aukkoihin. Lisäksi lentokoneiden toiminnassa havaittuja erikoisia ilmiöitä voitaisiin selittää gravitomagnetismin avulla.


title: Gravitomagnetismi

text: Ilmiön olemassaoloa ovat yrittäneet tutkia mm. Leccen yliopistossa italialainen Ignazio Ciofolini sekä Marylandin yliopistossa Baltimoressa Erricos Pavlis. He ovat mitanneet geodeettisten LAGEOS-satelliittien sijaintia maahan nähden, mutta mittauksessa on havaittu vain noin kahdestoista miljoonasosa-asteen poikkeama odotetusta. Myös NASAn Gravity Probe B -satelliitin havainnoissa on todettu odottamattoman korkeat virherajat. Lensen–Thirringin ilmiötä on yritetty havaita myös tutkimalla Marsia kiertävän Mars Global Surveyor -satelliitin liikettä. Tästä saadut tulokset ovat rohkaisevia, mutta virherajat ovat edelleen suuret.


title: Meyer Lansky

text: Meyer Lansky (4. heinäkuuta 1902 – 15. tammikuuta 1983), synt. Maier Suchowljansky oli yksi mafian perustaman Kansallisen rikossyndikaatin päämiehistä. Jopa mafian kaikkien aikojen vaikutusvaltaisin pomo, Lucky Luciano, käski seuraajiensa kuunnella tätä miestä. Lansky tunnettiin erittäin viisaana liikemiehenä. Hän on itse sanonut, että Amerikan mafia on suurempi kuin United States Steel. Eräs FBI:n agentti on sanonut, että Lanskysta olisi voinut tulla vaikka General Motorsin pääjohtaja, jos olisi valinnut laillisen uran rikollisuuden sijasta.


title: Meyer Lansky

text: Lansky oli syntyperältään Puolan juutalainen. Mafia, eli La Cosa Nostra, eli "meidän asiamme", tunnetaan italialaisena, eikä yhtäkään ei-italialaista sukuperää olevaa miestä ole nähty mafian kummisetänä. Lansky oli poikkeus, vaikka ei aivan huipulle päässytkään, ja jopa toiset italialaiset kummisedät kunnioittivat häntä. Häneltä kuitenkin aiottiin evätä "äänioikeus" mafian neuvostoissa. Loppujen lopuksi hänelle päätettiin antaa äänioikeus, sillä Lanskya arvostettiin suuresti viisaana miehenä.


title: Meyer Lansky

text:
Lanskyä pidettiin jopa "kahden mantereen kummisedän", Lucianon, veroisena suurrikollisena, ja tämä kaksikko oli vailla vertaansa.
Lanskylla oli väkivallattoman miehen maine, mutta yhdessä jo hänen lapsuudesta asti tuntemansa Bugsy Siegelin kanssa heidän ryhmäänsä pidettiin eräänä kieltolain ajan vaarallisimpina. Lanskya ja Siegeliä voidaan pitää kuuluisan Murder Inc.:n perustajina. Lansky oli myös Siegelin Las Vegas -uhkapelikeskusprojektin merkittävä rahoittaja.


title: Meyer Lansky

text: Lanskya syytettiin moneen kertaan, mutta todisteet eivät ikinä pitäneet oikeudessa. Hänen tiedetään hoitaneen Lucianon koko organisaatiota Lucianon ollessa vankilassa. Vasta 1970-luvulla FBI hyökkäsi Lanskya vastaan samalla syytteellä millä kuuluisa Al Capone aikoinaan tuomittiin, veronkierrosta. Lansky päätti vetäytyä Israeliin, mutta hänet pakotettiin lähtemään sieltä vuonna 1972. Vuonna 1973 Lansky vastasi syytteeseen veronkierrosta. Juttu oli katastrofi hallitukselle, sillä Lansky vapautettiin. Vuonna 1974 luovuttiin yrityksistä saada häntä vankilaan.


title: Meyer Lansky

text: Kuuban vallankumouksen jälkeen Lansky perusti Bahamasta johtavan salaisuusvaltion pohjois- ja eteläamerikkalaiselle likaiselle rahalle. Yhdistynyt kuningaskunta ei Yhdysvaltojen pettymykseksi reagoinut, kun pankkisalaisuuden rikkominen säädettiin rikolliseksi.


title: Meyer Lansky

text: Lansky säilytti vahvan asemansa mafiassa kuolemaansa saakka. Hänen omaisuutensa arvellaan kasvaneen noin 400 miljoonaan dollariin 1980-luvulle mennessä. Vaikka Lansky eli Lucianoa 20 vuotta pidempään ja pääsi vaikuttamaan mafiaan kunnolla, silti hän ei vakiintunut täysin Amerikan mafian juuriin. Tämä johtunee siitä, että hän ei ollut italialainen.


title: Seututie 800

text: Seututie 800 on Suomen tieverkon osuus Ylivieskasta Haapaveden, Piippolan, Kestilän, Vaalan ja Puolangan kautta Taivalkoskelle, jonne tie päättyy. Tien pituus on noin 310 kilometriä, ja se on Suomen pisin seututie. Suurin nopeusrajoitus tiellä on 100 kilometriä tunnissa.


title: Seututie 800

text: Tie on syntynyt numeroimalla useassa vaiheessa joukko entisiä seututeitä.


title: Seututie 800

text: Tietä on markkinoitu Koillistie-nimisenä matkailutienä, joka on lyhin reitti Keski-Suomesta ja Pohjanmaalta Koillismaalle. Tie haarautuu valtatieltä 27 Ylivieskan kaakkoispuolella, ja kulkee aluksi itä–länsi-suuntaisena Haapaveden kirkonkylän läpi Leskelän kylään, jossa tie risteää valtatien 4 kanssa. Piippolan taajamassa tie risteää kantatien 88 kanssa, ja kääntyy koilliseen Uljuan tekojärven itäpuolitse kohti Pihkalanrantaa.


title: Seututie 800

text: Tästä tie jatkuu kohti Kestilän taajamaa seuraten Siikajokea. Kestilästä tie kulkee edelleen Siikajokilaaksossa Mäläskän, Leiviskänrannan ja Veneheiton kylien kautta, ja edelleen Oulujärven länsipuolitse kohti Vaalan keskustaa, jonka koillispuolella se risteää valtatien 22 kanssa.


title: Seututie 800

text: Tie jatkuu edelleen Oterman ja Puokion kylien kautta kohti Puolankaa, jossa se risteää kantatien 78 kanssa, ja jatkuu Vaaranivan, Yli-Näljängän ja Kuusijärven kylien kautta aina Taivalkosken kirkonkylälle, jossa se päättyy valtatien 20 risteykseen.


title: Janina Fry

text: Janina Päivänsäde Fry (o.s. Frostell, s. 12. marraskuuta 1973) on suomalainen malli, juontaja, laulaja ja muotisuunnittelija. Hän voitti Suomen Neito -kauneuskilpailun vuonna 1993 ja tuli samana vuonna Miss Maailma -kisoissa kuudenneksi. Koulutukseltaan hän on kosmetologi ja merkonomi. Hän on juontanut "Bella"-ohjelmaa televisiokanava Nelosella.


title: Janina Fry

text: Fry on sanoittanut Laura Voutilaisen vuoden 2002 euroviisukappaleen ”Addicted to You”. Lisäksi hän on tehnyt sanoituksia myös omalle soolotuotannolleen.


title: Janina Fry

text: Alusvaatemallisto "Janina Frostell Collection" tuli myyntiin 1999. Malliston suunnitteli Angela Camillini. Suunnittelussa huomioitiin myös Fryn ajatuksia ja toiveita.


title: Janina Fry

text: Malliaikoinaan Frostellina tunnetun Fryn nimi yhdistettiin julkisuudessa moniin tunnettuihin miehiin. Romanssihuhujen yhteydessä mainittiin mm. Peter Nygård, muusikko Petri Alanko, Iiro Seppänen ja olympiamitalisti Alberto Tomba.


title: Janina Fry

text: Fry meni naimisiin Warner Music Finlandin markkinointijohtaja Mark Fryn kanssa 8. heinäkuuta 2007. Heidän tyttärensä syntyi saman vuoden maaliskuussa. Heillä on myös kesäkuussa 2010 syntynyt poika.


title: Janina Fry

text: Hän on lanseerannut Janina F- vaatemalliston K-Citymarket ketjulle. Yhteistyö alkoi syksyllä 2012 alusvaatteilla, yöasuilla ja kodin tuotteilla. Mallisto on myynnissä yksinoikeudella K-citymarketeissa maaliskuusta 2013 lähtien. Yhteistyö jatkuu edelleen ja uusia mallistoja tulee myyntiin joka kevät ja syksy.


title: Janina Fry

text: Vuonna 2008 Fry sopi Tokmanni-ketjun kanssa toisesta hänen nimellään julkaistavasta tuotesarjasta.


title: Janina Fry

text: Fry poistatti kummatkin rintansa vuonna 2018, koska hän kantaa rinta- ja munasarjasyövälle altistavaa BRCA2-geenivirhettä.


title: Svante Martin

text: Svante Martin (s. 21. marraskuuta 1948 Kirkkonummi) on suomenruotsalainen freelancenäyttelijä. Hän on opiskellut Suomen Teatterikoulussa vuosina 1969–1973.


title: Svante Martin

text: Martin on tuttu monesta suomalaisesta televisiosarjasta sekä elokuvasta, joihin lukeutuvat muun muassa roolit sarjoissa "Ruusun aika", "Metsolat", "Samppanjaa ja vaahtokarkkeja", "Pimeän hehku", "Tähtitehdas", "Uutishuone", "Sorjonen", sekä elokuvissa "8 päivää ensi-iltaan", "Vares – Pahan suudelma" ja "Hella W". Hän on myös tehnyt elokuva- ja televisiorooleja myös Ruotsissa.


title: Svante Martin

text: Martin on naimisissa Eija Orpanan kanssa, ja heillä on neljä aikuista lasta. Martinin harrastuksiin kuuluvat muun muassa maalaus ja kehonrakennus.


title: Svante Martin

text: Martin lopetti näyttelemisen vuonna 2013 jäätyään eläkkeelle, ja jatkaa nykyään taidemaalarina.


title: Pentti Holappa

text: Pentti Vihtori Holappa (11. elokuuta 1927 Ylikiiminki – 10. lokakuuta 2017 Helsinki) oli suomalainen kirjailija ja runoilija, joka palkittiin vuonna 1998 Finlandia-palkinnolla. Holappa toimi 1972 kulttuuriministerinä SDP:n mandaatilla Rafael Paasion toisessa hallituksessa. Holappa oli "Ajankohta"-lehden päätoimittaja 1967–1968, ja hänellä oli elämänkumppaninsa Olli-Matti Ronimuksen kanssa Helsingin Fredrikinkadulla Kampintorin antikvaarinen kirjakauppa Holappa & Ronimus.


title: Pentti Holappa

text: Kirjailijan muu tuotanto sisältää runokokoelmia, novelleja, esseitä ja romaaneja. Omien teosten lisäksi Holapan tuotanto käsitti suomennoksia ranskan- ja englanninkielisestä kirjallisuudesta, kuten Claude Simonin romaanin "Flanderin tie" ja Samuel Beckettin näytelmiä.


title: Pentti Holappa

text: Pentti Holappa syntyi Ylikiimingissä vuonna 1927. Hänen vanhempansa olivat työnjohtaja Matti Holappa ja kutoja Aino Isoviita. Hänen isovanhempansa kasvattivat kuitenkin hänet Ikaalisissa. Isä oli hylännyt perheen hieman ennen Pentin syntymää, eikä yksinhuoltajaäiti pystynyt elättämään kolmea pientä lastaan kutojana Tampereella.


title: Pentti Holappa

text: Kansakoulun jälkeen Pentti muutti äitinsä luokse Tampereelle. 18-vuotiaana hän sai työpaikan Helsingin Akateemisen Kirjakaupan varastolta. Hän opiskeli omatoimisesti ruotsia ja yleni myyjäksi.


title: Pentti Holappa

text: Holapan ensimmäinen teos oli runokokoelma "Narri peilisalissa", joka julkaistiin vuonna 1950. Seuraavat teokset olivat novellikokoelma "Peikkokuninkaat" (1952), runokokoelma "Maan poika" (1953) ja romaani "Yksinäiset" (1954). Holappa sai varhaisimmat vaikutteensa ranskalaisilta eksitentialistikirjailijoilta, erityisesti Jean-Paul Sartrelta ja Albert Camus’lta. "Yksinäisiä" voidaankin pitää Camus’n "Sivullisen" suomalaisena muunnelmana.


title: Pentti Holappa

text: Holappa oli vuosina 1953–1956 vaapana kirjailijana, vuosina 1956–1959 mainostoimittajana ja vuosina 1959–1961 Kauppamainos Oy:n apulaisjohtajana. Hän toimitti 1950-luvulla myös radikaalien nuorten kulttuurivaikuttajien "Välikysymys"-lehteä.


title: Pentti Holappa

text: Holappa tiedosti jo nuorena homoseksuaalisuutensa. Hän tutustui vuonna 1953 Olli-Matti Ronimukseen, jonka kanssa hän muutti myös yhteen. He asuivat 1950-luvulla muutamia kertoja Ranskassa, missä he opettelivat ranskan kielen. Ranskalaismaisemat ovat voimakkaasti läsnä Holapan runokokoelmissa "Lähellä" (1957) ja "Katsokaa silmiänne" (1959), novellikokoelmissa "Muodonmuutoksia" (1959) sekä romaanissa "Tinaa" (1961).


title: Pentti Holappa

text: Holappa ja Ronimus muuttivat syksyllä 1961 neljäksi ja puoleksi vuodeksi Pariisiin. Siellä he alkoivat suomentaa ranskalaista uutta romaania. Ensimmäisenä valmistui vuonna 1963 Claude Simonin "Flanderin tie". He käänsivät myös muun muassa Alfred Jarryn näytelmän "Kuningas Ubun" ja useita Samuel Beckettin näytelmiä. Holappa toimi hetken "Helsingin Sanomien" Pariisin-kirjeenvaihtajana ja kirjoitti neljännen romaaninsa "Perillisen ominaisuudet" (1963).


title: Pentti Holappa

text: Palattuaan Suomeen vuonna 1966 Holappa perusti kulttuuri- ja mielipidejulkaisu "Ajankohdan", jossa oli tarkoitus tuulettaa sisäänpäinlämpiävää suomalaista elämänmuotoa. Lehteen pystyi kirjoittamaan monia eri tavoin ajattelevia tai uusia kirjoittajia. Noin vuoden toiminnan jälkeen "Ajankohta" jouduttiin lakkauttamaan talvella 1968 kustannussyiden takia. Tämän jälkeen Holappa kiinnitettiin "Helsingin Sanomien" kulttuuriosaston kolumnistiksi. Hän kirjoitti vakiopalstoille kymmenen vuoden ajan.


title: Pentti Holappa

text: Holapan poliittinen aktiivisuus alkoi 1960-luvun puolivälissä SDP:ssä. "Helsingin Sanomien" kolumneissaan hän käsitteli usein ajankohtaisia asioita. Holappa oli helmikuussa syyskuuhun 1972 jopa Paasion vähemmistöhallituksen kulttuuriministerinä. Kokemuksistaan politiikassa hän kirjoitti vuonna 1976 ilmestyneessä romaanissaan "Pitkän tien kulkijat". Samana vuonna hän osti Olli-Matti Ronimuksen kanssa Kampintorin antikvarisen kirjakaupan, jota he hoitivat runsaan 12 vuoden ajan.


title: Pentti Holappa

text: Holappa julkaisi vuonna 1979 runokokoelman "Viisikymmentäkaksi". Se oli hänen ensimmäinen runokokoelmansa kahteenkymmeneen vuoteen. Holapan uudistuneen ilmaisun vakiinnutti runokokoelma "Pitkiä sanoja" (1980). Tämän jälkeen Holapalta on ilmestynyt vielä yli kymmenen runokokoelmaa. Niistä "Savun havua" ja "Sormenjälkiä tyhjässä" olivat Finlandia-palkinto-ehdokkaina ja "Ankkuripaikka" palkittiin Yleisradion Tanssiva karhu -palkinnolla.


title: Pentti Holappa

text: 1990-luvulla ilmestyivät päiväkirjaa, esseetä ja muisteluja yhdistävät "Ajan nuolet" (1990) ja "Jokapäiväistä aikaa" (1995). Samoja teemoja käsitteli edelleen vuonna 2004 ilmestynyt "Sotapäiväkirja". Lisäksi 1990-luvulla hän kirjoitti näytelmän "Adieu!", jota esitettiin Kansallisteatterissa, ja romaanit "Kansliapäällikkö" (1996) ja "Ystävän muotokuva" (1998). "Ystävän muotokuva" oli hänen 1990-luvun pääteoksensa, ja siinä hän yhdisteli sensuelleja kuvastoja ja avointa homoeroottisuutta. Romaani toi Holapalle Finlandia-palkinnon. Se kuitenkin herätti myös kohua seksuaaliaktien tarkasta kuvauksesta.


title: Pentti Holappa

text: Holappa sai Finlandia-palkinnon lisäksi Kirjallisuuden valtionpalkinnon vuosina 1951 ja 1981, Suuren Suomalaisen kirjakerhon tunnustuspalkinnon 1984, WSOY:n kirjallisuussäätiön tunnustuspalkinnon 1995, Tanssiva karhu -runopalkinnon 1995, ja Varjo-Finlandian vuonna 1999.


title: Susikoira Roi

text: Susikoira Roi on oululaisen kirjailija Jorma Kurvisen kirjoittama nuortenkirjasarja, jossa seurataan nuoren Tomi-pojan ja tämän pelastaman saksanpaimenkoira Roin seikkailuja. Kirjasarjan ensimmäinen teos, "Susikoira Roi", ilmestyi vuonna 1976 ja viimeinen, "Susikoira Roi ja karkulainen", vuonna 2002.


title: Susikoira Roi

text: Kirjasarjan kaksi ensimmäistä osaa, Susikoira Roi sekä Susikoira Roi ja seikkailu saaristossa, on myös kuvattu televisiosarjoiksi. Sarjojen pääosassa Tomia esitti Paavo Westerberg, ja Roin roolissa nähtiin poliisikoira Jami.


title: DBox2

text: DBox2 on konkurssiin menneen Kirch-operaattorin käyttämä Digiboksi, joita konkurssin myötä jäi maailmalle, pääasiassa Saksaan, käyttämättömiksi miljoonia, ja sittemmin niitä on saanut ostettua käytettynä hintaluokassa 50 - 120 euroa.


title: DBox2

text: DBox2:ta on valmistanut Nokia, Sagem ja Philips. Pääpiirteiltään eri valmistajien laitteet ovat yhteneväisiä, mutta pieniä eroja on jopa saman valmistajankin eri valmistuserissä ja ennen ohjelmistopäivityksiä kannattaa varmistaa sen sopivuus.


title: DBox2

text: Laitteita on valmistettu sekä DVB-C- että DVB-S-standardin mukaisina, joskin Philipsin laitteita saa tiettävästi ainoastaan S-mallisina.


title: DBox2

text: Laitteessa ei ole sisäistä kiintolevyä, mutta siinä on 10 BaseT -ethernet liitäntä, jonka kautta sillä voi tallentaa ohjelmia jonkun ulkoisen laitteen jakamalle verkkolevylle. Tuettuja levyjakoprotokollia ovat ainakin NFS ja CIFS, ja noiden lisäksi ohjelmisto tukee myös VLC ohjelmiston tukemaa verkkostreamausprotokollaa.


title: DBox2

text: DBoxin pohjalta on myöhemmin valmistettu myös tehokkaammalla prosessorilla varustettua kiintolevyllistä DreamBoxia.


title: DBox2

text: Kirchin laitteessaan käyttämässä ohjelmaversiossa oli rajoituksia, joiden takia laite ei toiminut esimerkiksi kilpailijan salauksenpurkukortilla, ja jossain konkurssiprosessin vaiheessa he jopa lähettivät lähetyksen mukana bokseihin päivityksiä, joiden vuoksi boksi tuli käyttökelvottomaksi jopa salaamattomien lähetysten katselemiseen.


title: DBox2

text: Sittemmin harrastelijat ovat onnistuneet vaihtamaan Linuxin boksien käyttöjärjestelmäksi, ja tehneet uudet käyttöliittymäohjelmistot, joilla boksia voi käyttää missä tahansa DVB-verkossa.


title: DBox2

text: Uuden firmwaren kehitystyötä tehdään Tuxbox-webbisivuston alla.


title: DBox2

text: Enigma on ilmeisesti ensimmäinen laitteelle kehitetty käyttöliittymäohjelmisto, joka nykyisellään tukee myös Suomessa käytettävää DVB-subtitle -tekstitystä. Teksti-TV:n kautta jaettavaa tekstitystä Enigma ei ilmeisesti osaa ilman erillistä laajennosta. Enigman käyttöliittymä on jonkin verran erilainen kuin perinteisten AV-laitteiden, ja monet käyttävätkin Enigman sijasta Neutrinoa.


title: DBox2

text: Neutrino on DBoxille tehty vaihtoehtoinen käyttöliittymä, jonka käyttölogiikkaa on Enigmaan verrattuna lähempänä sitä, mihin käyttäjät yleensä ovat tottuneet AV-laitteissa. Ainakaan toistaiseksi Neutrino ei osaa DVB-subtitlejä, ja TekstiTV-tekstitykseenkin vaaditaan erillinen ohjelma, jollainen löytyy esimerkiksi osoitteesta http://www.hyper.fi/tekstimaatti/. Tällä hetkellä suurimmassa osassa Suomen televisiolähetyksiä tekstitys lähetetään joko samanaikaisesti sekä DVB-subtitle:nä että TekstiTV-muodossa tai sitten kiinteästi kuvaan "poltettuna", joten DVB-subtitle -tuen puuttuminen ei ilmaiskanavilla haittaa. Ainoastaan MTV3:n maksukanavapaketissa on lähetystä, joissa tekstitys on ainoastaan DVB-subtitle -muodossa.


title: DBox2

text: Oikealla ohjelmoistolla DBox2 toimii myös Suomen kaapelitelevisioverkoissa. Suomalaisen firmware version kehitäminen käynnistyi DVDPlaza-foorumissa keväällä 2004. Jouni Hiltunen on julkaissut laitteelle "DLaatikko" nimisiä ohjelmistopaketteja. Ari Saastamoinen on kehittänyt "tekstimaatti" moduulin, joka auttaa teksti-TV-tekstitysten käyttöä. Laitteessa on paikka salauksenpurkukortille, mutta sitä ei ole suunniteltu Suomessa käytettävän Conax-järjestelmän purkukorttien kanssa käytettäväksi. Conax-kortit saa kuitenkin toimimaan DBox2:n kanssa, mutta se vaatii pienen elektronisen virityksen laitteen sisälle. Noita virityssarjoja myydään netissä usein nimellä multicam, vaikka teknisesti nimitys onkin hieman virheellinen.


title: Divehin kieli

text: Divehi (myös dhivehi) on indoarjalainen kieli, jota puhutaan pääasiassa Malediiveilla, missä se on virallisen kielen asemassa. Divehiä puhuu äidinkielenään noin 300 000 ihmistä. Lakshadweepin alueella Intiassa puhutaan kielen mahl-nimistä murretta. Divehi on aikojen saatossa saanut huomattavia vaikutteita arabiasta, malajalamista sekä persiasta. Divehillä on oma kirjoitusjärjestelmänsä, thaana, jonka lukusuunta on oikealta vasemmalle.


title: Divehin kieli

text: Divehin substantiivit taipuvat määräisyydessä (määräinen, epämääräinen tai määrittelemätön), luvussa (yksikkö tai monikko) ja kuudessa sijassa:


title: Divehin kieli

text: Sanajärjestelmä on suhteellisen vapaa. Esim. Ostaakseen kalaa kaupalta käytetään sanoja mashah ("minulle"), mas ("kala"), ja vikkaa ("myydä"), ja sanat voidaan järjestää mihin näistä järjestyksistä tahansa ilman, että lauseen merkitys muuttuu:


title: Divehin kieli

text: Lainasanat sulautetaan divehiin riippuen siitä, viitataanko sanalla A) ihmiseen, B) esineeseen tai C) toimintaan.


title: Divehin kieli

text: Jos lainasanalla viitataan ihmiseen, sanan perään voidaan liittää suffiksi -eh (yksiön epämääräinen) tai -un (monikko). Jos lainasanan perään ei ole liitetty suffiksi, sana ilmaisee yksikön määräisen käsitteen:


title: Divehin kieli

text: Jos lainasanalla viitataan esineeseen, sanan perään voidaan liittää suffiksi -eh (yksikön epämääräinen), -uthah (monikko) tai -u (yksikön määräinen):


title: Divehin kieli

text: Jos lainasanalla viitataan toimintaan, sanan perään voidaan asentaa sana kuranee (tahallinen preesens), koffi (tahallinen imperfekti), kuraane (tahallinen futuuri), vanee (tahaton/passiivin preesens), vejje (tahaton/passiivin imperfekti) tai vaane (tahaton/passiivin futuuri):Divehissä on kaksi lukujärjestelmää, joista molemmat ovat aivan samat lukuun 30 saakka, jolloin järjestelmät eroavat. Kun puhutaan esim. vuoden 1931 luvusta, toisessa järjestelmässä luku 1 asennetaan luvun 30 eteen ("eh-thirees" '31' eli "yksi ja kolmekymmentä") ja toisessa taas asennetaan 30 luvun perään ("thirees-ekeh" '31' eli "kolmekymmentä + yksi"). 60-lukua tarkoittava sana fas dholhas ("viisi kahtatoista") johtuu hyvin vanhasta duodesimaalijärjestelmästä, joka on hävinnyt melkein kokonaan.


title: Divehin kieli

text:
Seuraava teksti on peräisin Ihmisoikeuksien yleismaailmallinen julistuksen ensimmäisestä artiklasta:
Siirtokirjoitus:


title: Divehin kieli

text: Suomennos:


title: Jaakob (Iisakin poika)

text: Jaakob () oli Raamatun Vanhan Testamentin patriarkka, jolle Jumala antoi nimen Israel. Hän oli Iisakin nuorempi kaksospoika, ja patriarkka Abrahamin pojanpoika, joka sai esikoisoikeuden. Hänestä kerrotaan Ensimmäisen Mooseksen kirjan 25.–49. luvuissa.


title: Jaakob (Iisakin poika)

text: Jaakobin hautaa näytetään Hebronissa. Hänen, kuten Iisakin, Rebekan, Aabrahamin ja Saaran hautoja merkitsevät monumentit, jotka ovat Saladinin rakennuttamassa moskeijassa. Tämä siksi, että myös muslimit pitävät Aabrahamia ja hänen poikiaan profeettoina.


title: Jaakob (Iisakin poika)

text: Vanhan Testamentin kertomuksessa Jaakob anastaa petoksella Iisakilta esikoiselle, kaksosveljelleen Esaulle, tarkoitetun siunauksen ja esikoisoikeuden. Tämän jälkeen hän pakenee Mesopotamiaan enonsa Laabanin luo. Jaakob aikoo mennä naimisiin enonsa tyttären Raakelin kanssa ja sopii Laabanin kanssa, että Jaakob palvelee häntä seitsemän vuotta ja saa Raakelin vaimokseen. Jaakob kuitenkin joutuu petoksen uhriksi: Laaban antaa hänelle Raakelin sijasta vanhimman tyttärensä Lean. Hääviikon kuluttua Laaban antaa myös Raakelin Jaakobille vaimoksi ehdolla, että tämä palvelee enoaan vielä toiset seitsemän vuotta. Raakel oli Jaakobin suuri rakkaus, Lea vain "velvollisuusvaimo". Tästä johtuu, että nimenomaan Raakelin pojat olivat Jaakobille lempilapsia. Osa pojista syntyi lisäksi kahden jalkavaimon, Silpan ja Bilhan, lapsina.


title: Jaakob (Iisakin poika)

text: Raakel kuoli ennen paluuta Iisakin luo. Hänet haudattiin Beetlehemin liepeille, missä paikkaa osoittaa edelleen pyhäkkö, joka on rakennettu ristiretkeläisten aikakaudella eli noin vuonna 1000 jaa.


title: Jaakob (Iisakin poika)

text: Raamatun kertomuksessa Jaakob pakenee salaa Laabanin luota ja suuntaa Kanaanin maahan Gileadin vuorille. Laaban saavuttaa Jaakobin vuorilla ja he tekevät sovinnon. Laaban antaa paikalle nimen Mispa "vartiopaikka".


title: Jaakob (Iisakin poika)

text: Esau seuraa 400 miehen suuruisen armeijan avulla Jaakobia, ja myös Jaakob ja Esau tekevät sovinnon. Jaakob painii Herran enkelin kanssa, mistä tulee tunnettu ilmaus Jaakobin paini. Tällöin Jumala antaa Jaakobille uuden nimen Israel.


title: Jaakob (Iisakin poika)

text: Jaakobilla oli kaksitoista poikaa: Lean synnyttämiä olivat Ruuben, Simeon, Leevi, Juuda, Isaskar ja Sebulon, hänen orjattarensa Silpan lapsia olivat Dan ja Naftali, Raakelin orjattaren Bilhan lapsia olivat Gad ja Asser, ja Raakelin lapsia Joosef ja Benjamin. Jaakobilla oli myös yksi tytär, Diina. Jaakobin pojat olivat Raamatun mukaan samannimisten Israelin heimojen kantaisiä.


title: Iisak

text: Iisak on Vanhassa testamentissa Abrahamin ja Saaran poika ja Ismaelin velipuoli. Iisak oli avioliitossa Rebekan kanssa. Hänellä itsellään on kaksi poikaa: Esau ja Jaakob.


title: Iisak

text: Eräässä Raamatun kertomuksessa Jumala koettelee Abrahamin tottelevaisuutta ja käskee tämän uhrata poikansa Iisakin. Enkeli kuitenkin puuttuu peliin ennen kuin Iisakille käy huonosti.


title: Iisak

text: Vanhalla iällään Iisak tuli sokeaksi, mitä Jaakob käytti hyväkseen saadakseen häneltä petoksella esikoisoikeuden ja siunauksen.


title: Iisak

text: Nimestä Iisak on tullut myös suomalainen nimi Iisakki.


title: Ahti Haljala

text:
Ahti Kalevi Haljala () oli suomalainen näyttelijä. Haljala muistetaan muun muassa Antti Metsolan roolista televisiosarjassa "Metsolat" ja 1970-luvun "Rintamäkeläiset"-sarjan Veikko Honkosena sekä Pertsa ja Kilu -filmeistä Pertsan isänä.
__notoc__
Ahti Haljala oli kotoisin Kuhmoisista, mistä hän lähti jatkosotaan marraskuussa 1943. Hänet komennettiin JR 44:n ryhmänjohtajaksi. Hän haavoittui Kaukoijärven kylässä 30. kesäkuuta 1944 luodin raapaistessa hänen päätään. Joukkosidontapaikalla paljastui, että kyseessä oli kaksi luotia, joista toinen oli jäänyt pääluuhun. Haavoittuminen aiheutti Haljalalle pysyvän oikean käden vamman: käden puristusvoima oli vain puolet entisestä.


title: Ahti Haljala

text: Sodan jälkeen Haljala haki ja pääsi ensimmäisten joukossa kolmivuotiseen teatterikouluun Helsinkiin vuonna 1947. Samalla kurssilla olivat muiden muassa Jussi Jurkka, Mikko Niskanen, Leo Jokela, Rauni Mollberg ja Veikko Sinisalo. Haljala avioitui myöhemmin kurssitoverinsa Helinä Viitasen kanssa. Haljala näytteli 1950–1960-luvuilla Hämeenlinnassa, Lappeenrannassa, Kotkassa, Vaasassa ja Oulussa kunnes päätyi 1965 Tampereen Työväen Teatteriin, mistä jäi eläkkeelle 1987.


title: Ahti Haljala

text: Eläkkeelle jäämisen jälkeen Haljalaa ja Helinä Viitasta pyydettiin mukaan televisiosarja "Metsoloihin". Sarjan suosio yllätti heidät, ja kaupungilla heitä jopa puhuteltiin roolihahmojensa mukaan Antiksi ja Annikiksi. Metsoloissa hän näytteli 41 jaksossa.


title: Ahti Haljala

text: Haljalan viimeiseksi esitykseksi näyttämöllä jäi Tampereen Työväen Teatterin näytelmä "Rakastettu Johansson" vuosina 2001–2002.


title: Menolippu

text: Menolippu () on rautatieaiheinen lautapeli, jonka on suunnitellut Alan R. Moon ja julkaissut Days of Wonder vuonna 2004. Suomenkielisen version julkaisi Lautapelit.fi vuonna 2005. Pelistä on tehty myös tietokone- ja mobiilipeliversiot. Peliä on myyty yli kolme miljoonaa kappaletta ja se on siten maailman suosituin uusi lautapeli 2000-luvulla.


title: Menolippu

text: Pelin tarkoituksena on yhdistää Pohjois-Amerikassa sijaitsevia kaupunkeja toisiinsa rautatieverkon avulla. Pelissä saadaan pisteitä kaupunkien yhdistelyn lisäksi radan rakentamisesta ja pisimmän yhtenäisen rautatieketjun omistamisesta. Peli sisältää pelilaudan lisäksi 45 muovista vaunua viidessä värissä, junakortteja, joilla voi rakentaa rataa, jokereina toimivia veturikortteja sekä reittikortteja, eli menolippuja.


title: Menolippu

text: Pelin alussa jokainen pelaaja saa neljä junakorttia sekä kolme menolippua, joista hänen on pidettävä pelin loppuun saakka vähintään kaksi riippumatta siitä, onnistuivatko ne vai eivät. Menolippu on onnistunut, kun pelaaja on saanut rakennettua vaunuistaan yhtenäisen ketjun siinä esitettyjen kaupunkien välille. Pelaajalla on kolme vaihtoehtoa, miten hän voi käyttää vuoronsa. Hän voi joko nostaa kaksi uutta junakorttia, rakentaa reitin kahden kaupungin välille tai nostaa kolme uutta menolippua. Hän voi kuitenkin toteuttaa vaihtoehdoista yhdellä vuorolla vain yhden.


title: Menolippu

text: Junakortteja nostaessaan pelaaja voi valita kaksi korttiaan joko avoimista viidestä kortista tai nostopakasta. Veturikortin, eli jokerin nosto avokorteista tosin lasketaan kahdeksi kortiksi ja vuoro päättyy automaattisesti siihen. Rakentaessaan reittejä pelaajan on pelattava reitin vaativa määrä kortteja reitin värisiä junakortteja tai vetureita. Pelaaja saa rakentaa vain yhden kaupunkien välin vuorollaan, mutta se on rakennettava kerralla kokonaan. Esimerkiksi kuuden vaunun pituisen punaisen radan rakentamiseen tarvitaan kuusi punaista korttia, kuusi veturia tai vaihtoehtoisesti punaisia ja vetureita sekaisin kuusi kappaletta. Reittejä voi rakentaa minne vain. Niiden ei tarvitse välttämättä kuulua toteutettavaan menolippuun tai liittyä aiemmin rakennettuihin reitteihin. Menolippuja voi nostaa vuorolla kolme kappaletta ja niistä vähintään yksi on pidettävä pelin loppuun saakka.


title: Menolippu

text: Peli päättyy, kun jollakulla pelaajista on enää kaksi tai vähemmän vaunua jäljellä, jonka jälkeen pelataan vielä viimeinen kierros. Viimeisen kierroksen jälkeen rakennettujen ratavälien pisteisiin lisätään vielä menolipuista saatavat pisteet ja pisin reitti -bonus. Voittaja on se, joka on kerännyt eniten pisteitä.


title: Menolippu

text: Rakennetuista reiteistä saa pisteitä seuraavan taulukon mukaisesti pelin edetessä. Alkuperäisessä Amerikka-versiossa pisimmät kahden kaupungin väliset reitit ovat tosin vain kuuden vaunun mittaisia. 7-9 vaunun mittaisia reittejä löytyy kuitenkin pelin muista versioista.


title: Menolippu

text: Pelin lopussa toteutetuista menolipuista saadut tai epäonnistuneista menolipuista menetetyt pisteet ovat yhtä suuret kuin reittiin lyhintä reittiä kuluu vaunuja. Pelin lopussa pisimmän yhtenäisen vaunuketjun toteuttaja saa lisäksi kymmenen pisteen bonuksen.


title: Menolippu

text: Pelin ohjeiden kannesta löytyvän taustatarinan mukaan peli sijoittuu vuoden 1900 Amerikkaan, missä viisi vanhaa ystävää kohtaavat ja sopivat kilpailusta, joka järjestetään Phileas Foggin maailmanympärysmatkan 28. vuosipäivän kunniaksi. Kilpailussa on tavoitteena käydä mahdollisimman monessa Pohjois-Amerikan kaupungissa viikossa. Taustatarinan mukaan vaikuttaisi siis siltä, että rakentamisen sijaan pelissä on kyse matkustamisesta. Suomen kieliset ohjeet kuitenkin puhuvat vaunujen asettamisesta laudalle rakentamisena.


title: Menolippu

text: Menolippu on voittanut useita palkintoja. Ilmestymisvuonna 2004 peli voitti sekä arvostetun, saksalaisen Spiel des Jahres -palkinnon, että yhdysvaltalaisen Origins-palkinnon. Vuonna 2005 peli valittiin "Vuoden perhepeliksi" Suomessa ja voitti vastaavan ruotsalaisen palkinnon, "Årets Spel" -palkinnon perhepelikategoriassa. Samana vuonna peli voitti myös englantilaisen Diana Jones -palkinnon sekä arvostetun ranskalaisen As d'Or -palkinnon Cannesissa. Ohessa on luettelo Menolipun voittamista palkinnoista maailmalla.


title: Menolippu

text:
Menolippu-peliin on tehty sen julkaisun jälkeen useita sisarpelejä, jotka on esitelty lyhyesti tässä. Säännöt ovat pieniä poikkeuksia lukuun ottamatta samat kuin alkuperäisessä Menolipussa.
Menolippu Eurooppa on Menolipusta tehty, 1900-luvun alun Eurooppaan sijoittuva versio. Se julkaistiin vuonna 2005.


title: Menolippu

text: Pelilaudan muuttumisen lisäksi Eurooppa-versiossa on myös muutamia sääntömuutoksia. Osa rakennettavista radoista on tunneleita, joista voi joutua "maksamaan" jopa kolme korttia enemmän kuin tavallisesta sen pituisesta radasta. Mukana on myös merten yli kulkevia lauttareittejä, joden rakentamiseen joutuu tavallisten värikorttien lisäksi käyttämään tietyn määrän veturikortteja. Asettamalla kaupunkiin muovisen aseman saa käyttöönsä jonkun vastapelaajan sinne vievän radan. Pelaaja saa myös alussa yhden erityispitkän menolipun, joka toimii muuten normaalina menolippuna.


title: Menolippu

text: Myös Menolippu Eurooppa on menestynyt kansainvälisesti saaden useita palkintoja ja ehdokkuuksia. Ne on lueteltu ohessa.Ticket to Ride Märklin on nyky-Saksan kartalle sijoittuva Menolipun sisarpeli, jossa uusia elementtejä ovat matkustajat ja kauppatavarat sekä matkustajakortit ja 4+-veturit. Peli julkaistiin vuonna 2006 ja sitä ei poikkeuksellisesti painettu kuin kolme yksikielistä laitosta englanniksi, ranskaksi ja saksaksi.


title: Menolippu

text: Matkustajia voi asettaa rakentamisvaiheessa jompaan kumpaan päähän rakennettavaa rataa. Myöhemmin pelissä niillä voi matkustaa, eli kerätä kaupunkeihin sijoitettuja kauppatavara-nappuloita oman vaunuketjun varrelta. Matkustajakorteilla voi liikkua myös vastustajan reittiä pitkin ja näin "ryöstää" tämän reitin pisteitä. 4+-vetureita voi nostaa normaalien korttien tapaan, mutta ne eivät käy muille kuin vähintään neljän vaunun reiteille. Pelissä on myös poikkeuksellisesti kaksi kolmoisrataväliä ja menolippupakka on jaettu kahtia pitkiin ja lyhyisiin reitteihin. Kartalla on ensimmäistä kertaa reittejä myös naapurimaihin. Normaalista poiketen Märklin pelin loppubonuksen saa pelaaja, joka on toteuttanut eniten matkalippuja, eikä se, jonka junaketju on pisin.


title: Menolippu

text: Nimi Märklin viittaa erääseen maailman suurimmista pienoisrautateiden valmistajista. Kaikki Märklin-pelin vaunukortit ovat erilaisia, ja niissä on kuvituksena Märklinin vaunu- ja veturimalleja. Pelin kanteen on myös painettu "Colletors edition". Märklin-version myynti lopetettiin elokuussa 2017, kun Days of Wonder julkaisi uuden Ticket to Ride Germany -pelinsä.


title: Menolippu

text: Menolippu Pohjoismaat on vuoden 2007 lokakuussa julkaistu Pohjoismaihin sijoittuva Menolipun sisarpeli. Alun perin pelistä julkaistiin vain suomenkielinen ja sekä ruotsin-, tanskan- ja norjankielinen sekakielinen laitos pohjoismaiden markkinoille. Peli on sittemmin julkaistu myös muilla kielillä.


title: Menolippu

text: Pohjoismaat peli sijoittuu vuoden 1910 Norjaan, Tanskaan, Ruotsiin ja Suomeen, mutta kartalta löytyvät myös Muurmansk ja Tallinna. Peli on suunniteltu erityisesti kahdelle ja kolmelle pelaajalle, joten pelaajat saavat siinä pelin aluksi vain 40 vaunua 45 sijaan. Peli sisältää Eurooppa-version tapaan tunneli- ja lauttareittejä, mutta erotuksena Eurooppa-pelin sääntöihin, Pohjoismaat-versiossa pelaaja voi korvata lauttareiteillä yksittäisiä kortteja kolmella millä tahansa muulla kortilla. Esimerkiksi lautta, johon tarvitaan kaksi keltaista ja veturi voidaan rakentaa käyttäen yksi keltainen, yksi veturi ja kolme muuta korttia. Myös veturi voidaan korvata. Vetureita saa peruspelistä poiketen Pohjoismaissa nostaa kaksikin näkyvistä korteista, mutta niitä ei voi käyttää kuin lautta- ja tunnelireittien tekoon. Pelin loppubonuksen saa Märklin-version tapaan eniten reittejä toteuttanut pelaaja.


title: Menolippu

text: Peli sisältää myös yhden Menolippu-pelisarjan pisimmistä yksittäisistä rataväleistä Lieksa-Muurmansk, joka vaatii yhdeksän vaunua. Sillä voi kuitenkin korvata poikkeuksellisesti yksittäisiä kortteja käyttäen neljää mitä tahansa muuta korttia, mukaan lukien veturia.


title: Menolippu

text: Menolippu Korttipeli on vuonna 2008 julkaistu, pelkästään korteilla pelattava Menolippu-sarjan peli, joka sijoittuu Amerikkaan. Kuten muutkin Menolippu-pelit, sen on suunnitellut Alan R. Moon. Pelissä pelaajien on toteutettava menolippuja keräämällä tiettyjä väriyhdistelmiä korteilla, jotka heidän on sitten asetettava varikolle. Myös toisen varikolla olevia junakortteja voidaan ryöstää. Pelin pisteytys lasketaan toteutetuista menolipuista. Lisäksi eniten lippuja isoihin kaupunkeihin (Chicago, Dallas, Los Angeles, Miami, New York ja Seattle) rakentanut saa bonuksen.


title: Menolippu

text: Menolipun korttipeliversio on ollut ehdokkaana useasti vuoden korttipeliksi, mutta on tullut valituksi vain kerran.Vuonna 2014 julkaistiin rajoitettu erä Menolipun juhlapainosta. Sen kartta on uudelleenväritetty ja suurennettu Amerikan kartta. Sen vaunut ovat myös isommat ja muotoillut oikeiksi junavaunuiksi. Vaunuille on pakkauksessa myös omat peltiset säilytysrasiansa. Muutoin peli ei eroa alkuperäisestä laitoksesta.


title: Menolippu

text: Syyskuussa 2016 julkaistu Rails & Sails -versio Menolippu-pelistä sijoittuu maailman kartalle. Laudan kääntöpuolella on suurten järvien kartta.


title: Menolippu

text: Pelissä on ensimmäistä kertaa mukana myös laivat ja laivareitit. Laivareittejä rakennetaan erillisillä korteilla ja niille on oma nostopakkansa. Pelaaja saa aina valita, nostaako junien vai laivojen nostopakasta. Jokerikortteja on tosin ainoastaan junapakassa, vaikka ne käyvätkin myös laivareitteihin. Pelin alussa pelaaja saa 25 vaunua, 50 laivaa ja kolme satamaa. Pelin ainoat bonukset tulevat satamista. Jos pelaaja on saanut yhden reittinsä yhdistettyä satamaansa, saa hän 20 lisäpistettä. Kahdesta satamareitistä saa 30 pistettä ja useammasta 40. Käyttämättömistä satamista menettää neljä pistettä jokaisesta. Suuret järvet -versiossa tosin bonuspisteet ovat 10, 20 ja 30.


title: Menolippu

text:
Vuonna 2016 julkaistiin Ticket to Ride First Journey-peli 2-4 pelaajalle. Se suunnattu erityisesti lapsille. Siinä radat ovat lyhyempiä ja kaupunkeja kartoilla on vähemmän. Pisteitä pelissä ei lasketa vaan voittaja on se, joka saa ensimmäisenä toteutettua kaikki kuusi menolippuaan. Jos joltain pelaajalta tosin loppuvat sitä ennen vaunut, eniten reittejä valmiiksi saanut voittaa.
Amerikassa julkaistiin pelistä Amerikan kartalle sijoittuva versio ja Euroopassa Euroopan kartalle sijoittuva.


title: Menolippu

text: Vuoden 2017 elokuussa Days of Wonder julkaisi englanninkielisen laitoksen jo aiemmin Saksassa ja Itävallassa julkaistusta Zug um Zug Deutchland -pelistä. Se korvasi aiemmin myydyn Märklin-pelin, jonka myynti samalla lopetettiin. Pelin kartta on reiteiltään identtinen Märklinin kanssa, mutta se on kuvioitu muiden Menolippu-pelien tapaan. Lisäksi matkustajasäännöt poikkeavat Märklinin matkustajasäännöistä.


title: Menolippu

text: Menolippu-sarjaan on julkaistu useita nk. karttalaajennuksia, eli laajennusosia, , jotka sisältävät vain uuden kartan, siihen liittyvät menoliput sekä mahdolliset lisäosat ja vaativat jonkin kokonaisen Menolippu-pelin, jotta niitä voi pelata. Kaikki karttalaajennukset ovat monikielisiä julkaisuja.


title: Menolippu

text: Alun perin internet-versiona julkaistu Ticket to Ride Switzerland julkaistiin lautapeliksi vuonna 2007. Se oli Menolippu-sarjan ensimmäinen karttalaajennus. Laajennus sisältää, Sveitsiin sijoittuvan pelilaudan ja siihen sopivat matkalippu-kortit. Menolippu Sveitsi on tarkoitettu pelattavaksi kahden tai kolmen pelaajan pelinä. Siinä on samat veturisäännöt kuin Menolippu Pohjoismaissa. Sen erikoisuus ovat menoliput, jotka kulkevat Sveitsin kautta naapurivaltiosta toiseen tai Sveitsin kaupungista mihin tahansa naapurivaltioon. Sveitsi-lisäosan myynti erillisenä karttalaajennuksena lopetettiin vuonna 2011, kun se liitettiin osaksi Intia-laajennusta.


title: Menolippu

text: Vuonna 2011 julkaistu Menolipun Aasia-laajennus oli ensimmäinen kaksi karttaa sisältänyt laajennusosa. Se sisältää kaksi Aasian karttaa: Joukkue Aasian ja Legendaarisen Aasian.


title: Menolippu

text: Joukkue Aasia on kahdelle tai kolmelle kahden hengen joukkueelle tarkoitettu joukkuepeli, jossa joukkueet kerryttävät pisteitä yhdelle nappulalle. Kummallakin joukkueen jäsenellä on 27 vaunua käytettävissään. Heillä on myös sekä omia reittejä ja junakortteja että yhteisiä korttitelineessä. Joukkueiden jäsenet eivät saa pelin aikana keskustella keskenään pelistä. Jokaisella nostolla jäsenet laittavat yhden kortin omaan käteensä ja yhden joukkueen yhteiseen telineeseen. Pelissä on myös Märklinin tavoin kolmoisreittejä ja tunneleita, kuten Eurooppa-versiossa. Tunneleissa on kuitenkin tässä versiossa numeroita neljän ja kuuden välillä. Numero kertoo, kuinka monta korttia tunnelia rakennettaessa pakasta on nostettava. Laudalla on myös ensimmäistä kertaa "maaseutu-asemia", joilla ei ole nimeä ja joihin ei ole reittejä.


title: Menolippu

text: Legendaarinen Aasia ei poikkeuksellisesti ole Alan R. Moonin suunnittelema kartta, vaan se on Days of Wonderin järjestämän suunnittelukilpailun voittajatyö. Sen on suunnitellut François Valentyne. Pelissä on Eurooppa-pelin tavoin erillisiä pitkien reittien kortteja ja lauttoja. Erikoisuutena pelissä ovat kuitenkin vuoristoreitit, joista pelaaja menettää ylimääräisiä vaunuja. Jokaisesta menetetystä vaunusta pelaajalle korvataan kuitenkin kaksi pistettä. Loppubonuksen saa se, joka on yhdistänyt eniten kaupunkeja samaan ketjuun.


title: Menolippu

text: Aasia-laajennuksen kanssa yhtäaikaa vuonna 2011 julkaistu Intia-laajennus sisältää suunnittelukilpailun toiseksi tulleen Intia-laudan, jonka on suunnitellut Ian Vincent. Laudan kääntöpuolella on Sveitsi-laajennus, joka oli jo aiemmin julkaistu omana laitoksenaan.


title: Menolippu

text: Intia on suunniteltu 2-4-pelaajalle. Siinä lisäpisteitä saa rakentamalla saman menolipun kahdesti siten, etteivät nuo kaksi eri reittiä kulje yhtään väliä samaa reittiä. Ne saavat kuitenkin ristetä keskenään. Näistä niin kutsutuista Mandala-reiteistä saa bonuspisteitä seuraavan taulukon mukaisesti.


title: Menolippu

text:
Kolmas karttalaajennuspaketti julkaistiin vuonna 2012 ja se sisältää yksipuoleisen Afrikan kartan. Kartassa on Joukkue Aasian tavoin maaseutu-asemia. Lisäksi Afrikassa mukana on myös kolmas korttipakka: maastokortit. Koko kartta on jaettu kolmeen maastotyyppiin.
Kun pelaaja pelaa reitin yhteydessä maaston mukaisen maastokortin, saa hän kyseisen reitin pisteet kaksinkertaisina.


title: Menolippu

text: Vuonna 2013 julkaistiin Menolipun neljäs karttalaajennus, joka sijoittuu Alankomaiden kartalle. Pakkauksessa on myös siltatullimerkkejä. Pelin alussa niitä jaetaan pelaajille yhteensä 30 yksikön verran.


title: Menolippu

text: Jokaisella reitillä on siltoja, joista tulee maksaa siltatulleja. Ensimmäisenä kaksoisreitin toisen puolikkaan rakentanut pelaaja maksaa kartassa määrätyn siltatullin pankkiin ja toisen puolikkaan rakentanut ensimmäisenä rakentaneelle pelaajalle. Pelaajan on otettava velkaa mikäli hän ei pysty maksamaan siltatulliaan. Siltatullien antamaa etua ensimmäiselle pelaajalle tasoitetaan antamalla pelaajille lähtöpisteitä aloitusjärjestyksen mukaan. Aloittaja aloittaa nollasta, toisena pelaava yhdestä pisteestä, kolmantena pelaava kahdesta ja niin edelleen. Pelin lopussa loppubonus määräytyy sen mukaan, kenellä on eniten siltatullimerkkejä jäljellä.


title: Menolippu

text: Kahden pelaajan pelissä suositellaan käyttämään neutraalia pelaajaa, jolle vuorotellen kumpikin pelaaja pelaa, jotta peli olisi kilpailuhenkinen. Neutraali pelaaja tosin otetaan peliin vasta viidennellä kierroksella.


title: Menolippu

text: Menolipun Iso-Britannia-laajennus julkaistiin vuonna 2015. Sen kääntöpuolella on Pennsylvanian osavaltion kartta.


title: Menolippu

text: Iso-Britannia-laajennusta pelatessa pelaajat saavat vain 35 vaunua pelin alussa. Pelissä on myös oma junakorttien pakka, jossa vetureiden määrää on kasvatettu. Pelissä on myös teknologia-kortteja, joita pelaajien on pelin aikana vetureilla ostettava, jotta he voivat rakentaa. Alussa pelaajat ovat ilman tekniikoita ja saavat siten rakentaa vain yhden tai kahden vaunun mittaisia reittejä Englannissa. Voidakseen rakentaa esimerkiksi lautta-reittejä, pidempiä reittejä tai laajentaakseen verkkoaan Englannin ulkopuolelle on pelaajien ostettava teknologioita. Teknologioita voi ostaa jokaisen vuoron alussa yhden. Pelissä on myös erikoisreitti Southampton-New York, joka on kymmenen vaunun mittainen, eikä vaadi mitään teknologioita. Pelin lopussa ei jaeta bonuspisteitä, elleivät pelaajat ole ostaneet niihin liittyviä teknologioita.


title: Menolippu

text: Kun pelaaja Pennsylvania-laajennuksessa rakentaa reitin, hän saa ottaa yhden sille reitille merkityn rautatieyhtiön osakkeen. Pelin lopussa eniten kunkin yhtiön osakkeita keränneet saavat pisteitä sijoituksensa mukaan. Jos osakkeita on tasamäärä, ensimmäisenä kyseisen yhtiön osakkeen ottanut voittaa tasapelin.


title: Menolippu

text: Eniten reittejä valmiiksi saanut pelaaja saa lisäksi 15 pisteen bonuksen pelin lopussa. Kaksinpeleissä on otettava mukaan nk. "neutraali pelaaja", kuten Alankomaat-laajennuksessakin.


title: Menolippu

text: Days of Wonder ilmoitti 22. elokuuta 2017 julkaisevansa seuraavan karttalaajennuksen Menolippu-sarjaan syksyllä 2017. Uusi laajennus sisältää Ranskan ja villin lännen kartat.


title: Menolippu

text: Ranska-laajennuksessa suurimmasta osasta radoista on merkitty näkyviin vain harmaat pohjat. Pelaajat asettavat junakortteja nostaessaan aina yhden radan jollekin ratapohjalle ja määrittää samalla sen värin. Jos asetettu reitti risteää toisen ratapohjan kanssa, risteävää reittiä ei voi enää pelin aikana käyttää. Kun pelaajat rakentavat radan, jolle on jo määritelty väri, he poistavat väripalan vaunujensa alta ja pala voidaan sijoittaa myöhemmin muualle. Pisimmästä ketjusta saa 10 ja suurimmasta määrästä valmiita reittejä saa 15 lisäpistettä pelin lopussa.


title: Menolippu

text: Villi länsi -laajennuksessa pelaajien rakentamista on rajoitettu siten, että jokaisen rakennetun reitin tulee olla yhteydessä jo rakennettuun reittiin tai aloituskaupunkiin, jotka on valittu pelin alussa. Loppubonuksen saa eniten reittejä toteuttanut pelaaja. Bonuksen suuruus on 15 pistettä.


title: Menolippu

text: Menolippuun on julkaistu useita lisäosia.


title: Menolippu

text: Mystery Train -lisäosa julkaistiin vuonna 2004 tilaajalahjana Game Trade Magazinen joulukuun numerossa. Sitä jaettiin myös ilmaiseksi vuoden 2004 Essenin lautapelimessuilla. Suomessa sitä on ollut saatavilla Lautapelit.fi:n julkaisemien Days of Wonder -pelien kylkiäisenä. Lisäosan voi myös ladata nykyään ilmaiseksi pelin kotisivuilta.


title: Menolippu

text: Mystery Train-lisäosaan kuuluu 12 uutta korttia:


title: Menolippu

text: Toinen lisäosa, Menolippu USA 1910, julkaistiin sekä suomeksi että englanniksi vuonna 2006. Se esiteltiin ensimmäisen kerran Essenin lautapelimessuilla samana vuonna. Ensimmäisestä lisäosasta poiketen Menolippu USA 1910 on peltirasiaan pakattu ja maksullinen.


title: Menolippu

text: Menolippu USA 1910 sisältää koko alkuperäisen pelin kortit Menolippu Euroopasta ja Märklinistä tutussa isommassa korttikoossa. Neljän matkalipun pistearvoja on muutettu. Lisäosassa on myös 35 uutta matkalippu-korttia sekä uusi 15 pisteen Globetrotter-bonuskortti, jonka voittaa pelaaja, jolla on eniten toteutettuja menolippuja. Lisäosaan sisältyy myös Mystery Train -lisäosassa olleet neljä lyhyttä matkalippu-korttia. Lisäosa sisältää myös kolme uutta sääntöversiota, joiden avulla lisäosaa pelataan. Lisäosaa voi siis pelata pelkästään uusilla matkalipuilla, kaikilla matkalipuilla tai Big Cities -versiossa pelkästään tiettyjen isompien kaupunkien matkalipuilla.


title: Menolippu

text: Noppalaajennus on vuonna 2008 julkaistu Menolipun laajennus, jota ei tosin enää nykyään valmisteta. Noppalaajennus käy mihin tahansa Menolipun versioon. Poikkeuksena sillä ei pysty rakentamaan 9 tai 10 vaunun mittaisia reittivälejä. Sillä pelatessa pelaajat eivät nosta lainkaan junakortteja, vaan heittävät noppia nostaakseen menolippuja tai rakentaakseen reittejä. Pelissä on myös erilliset tunnelinopat niiden rakentamista varten.


title: Menolippu

text: Europa 1912-laajennus on vuonna 2009 julkaistu laajennus Menolippu Eurooppa -peliin. Se sisältää 101 menolippua, joista 55 on uusia. Se tarjoaa samat pelivaihtoehdot kuin USA 1910-laajennus Amerikan kartalla. Lisäksi Europa 1912 laajennuksessa uutena ominaisuutena esiteltiin varastot ja varikot. Varikko-kaupunkiin rakennettessa saa kerätä itselleen kaikki varastoon varastoidut samanväriset kortit.


title: Menolippu

text: Alvin ja Dexter ovat dinosaurus ja avaruusolio, jotka laajennuksella pelatessa valtaavat kaupunkeja, jolloin niihin ei voi rakentaa ratoja. Niiden siirteleminen maksaa veturikortteja. Pelin lopussa kaikki reitit, joiden päätepiste on jossain Alvinin tai Dexterin valtaamassa kaupungissa, menettävät puolet arvostaan.


title: Menolippu

text: Deutchland 1902 on vuonna 2015 Zug um Zug Deutchland -peliin tehty laajennus, joka sisälsi lisää reittikortteja ja matkustajia, jotka oli sijoiteltu kaupunkeihin jo ennen pelin alkua.


title: Menolippu

text: Essenissä vuonna 2015 julkaistu lisäosa Orient Express lisää Menolippu Eurooppa -peliin seitsemän uutta menolippua.


title: Menolippu

text: Vuonna 2012 Menolippu-peliin julkaistiin rajoitettu erä "Halloween Freighter"-vaunuja, jotka olivat Halloween-teeman mukaisesti kurpitsoista koostuvia. Vuonna 2013 taas Days of Wonder julkaisi erän erilaisella tavalla muotoiltuja pisteen merkkaamiseen tarkoitettuja nappuloita kaikissa eri Menolippu-pelien käyttämissä väreissä.


title: Don S. Davis

text: Don Sinclair Davis () oli yhdysvaltalainen näyttelijä. Hänen tunnetuimmat roolihahmonsa ovat kenraali George S. Hammond science fiction -televisiosarjassa "Tähtiportti" ja majuri Garland Briggs "Twin Peaksissa".


title: Don S. Davis

text: Davis oli luonnenäyttelijä, näyttämötaiteiden professori ja maalari. Hän toimi kapteenina Yhdysvaltain maavoimissa 1960-luvulla. Davis valmistui Southwest Missouri State Collegesta ja maisteriksi Carbondalen (Illinois) Southern Illinois Universitystä vuonna 1970. Hän toimi myös taideopettajana ennen paluutaan Southern Illinois Universityyn, jossa hän suoritti tohtorinopintonsa loppuun. 1980-luvulla hän aloitti työskentelyn elokuvateollisuuden parissa ja opetti samalla University of British Columbiassa. Vuonna 1987 hän jätti opetustoimen ja siirtyi päätoimiseksi näyttelijäksi.


title: Don S. Davis

text: Davis harrasti aktiivisesti maalausta, kuvanveistoa ja piirtämistä koko elämänsä ajan, ja ansainnut taidoillaan lisää käyttörahaa. Davis ei tyytynyt pelkästään näyttelemiseen vaan toimi myös aktiivisesti visuaalisena artistina, viettäen suuren osan vapaa-ajastaan teostensa parissa. Hän kuoli sydänkohtaukseen ollessaan 65-vuotias.


title: Sytytin (tulentekoväline)

text: Sytytin on apuväline, jolla sytytetään palamaan esimerkiksi takkatuli, kaasulieden liekki, kaasupoltin, savuke tai muuta vastaavaa.


title: Sytytin (tulentekoväline)

text: Sytyttimiä on paljon eri kokoisia, eri muotoisia ja eri käyttötarkoitukseen tehtyjä, mutta toimintaperiaatteeltaan lähes kaikki ovat samanlaisia. Suurin osa nykyisistä sytyttimistä käyttää butaanikaasua polttoaineena. Butaani on ilmaa raskaampi kaasu.


title: Sytytin (tulentekoväline)

text: Vuosikymmeniä sitten muodissa olivat mm. pöydällä pidettävät koristellut sytyttimet.


title: Sytytin (tulentekoväline)

text: Tulisijojen, kynttilöiden ja vastaavien sytyttämiseen valmistetaan pitkällä metallinokalla varustettuja täyttösäiliöstä täytettäviä kaasusytyttimiä.


title: Sytytin (tulentekoväline)

text: Halvimmat sytyttimet ovat muovista valmistettuja kertakäyttösytyttimiä, kun taas kalliimmat sytyttimet ovat kestävämpiä uudelleentäytettäviä sytyttimiä.


title: Sytytin (tulentekoväline)

text: Tunnettuja sytytinvalmistajia ovat esimerkiksi halpoja muovisytyttimiä valmistava BIC Corporation sekä kalliimpia metallisia bensiini- tai butaanikäyttöisiä sytyttimiä valmistavat Zippo, Ronson, Colibri, Dunhill ja Dupont.


title: Sytytin (tulentekoväline)

text: Sytyttimen nappia painettaessa venttilii aukeaa, jolloin butaania pääsee virtaamaan ulos. Samalla paloherkkä butaani sytytetään, useimmiten joko kiveä raapaisemalla syntyvillä kipinöillä tai pienellä sähkökipinällä. Näissä kivissä käytetään pyroforisia metalliseoksia, esimerkiksi raudan ja ceriumin seosta. Kun nappia pidetään pohjassa, virtaa kaasua koko ajan lisää, näin ylläpitäen paloreaktiota. Liekki sammuu itsestään butaanivirran loputtua päästettäessä napista irti. Yleensä sytyttimen suuaukkoa suojaa rei'itetty metalli tuulelta tai vaihtoehtoisesti sen tarkoitus on sekoittaa sytytinbensiini oikeassa suhteessa ilmaan.


title: Sytytin (tulentekoväline)

text: Autoissa tupakansytyttimet toimivat sähkövirralla. Tupakansytytin painetaan pohjaan, jolloin sähkövirta kuumentaa metallilevyspiraalin tulikuumaksi. Kuumentunut tupakansytytin ponnahtaa takaisin lepoasentoon, josta käyttäjä voi sen irrottaa. Kuumentunut metallispiraali sytyttää savukkeen. Varsinaista tulen liekkiä ei näissä sytyttimissä ole. Autojen tupakansytyttimistä voidaan ottaa 12 voltin sähkövirtaa monentyyppisiin laitteisiin. jännitteenmuuntimella jännitteen voi muuntaa verkkovirraksi. Auton tupakansytyttimiin on olemassa jakorasioita.


title: Manamansalo

text: Manamansalo on saari Oulujärvessä. Se sijaitsee Ärjänselän ja Niskanselän välissä ja jakaa Oulujärven kahteen lähes erilliseen lohkoon. Saaren pituus on 16,2 kilometriä ja suurin leveys 13,8 kilometriä. Saari on tunnettu pitkistä hiekkarannoistaan.


title: Manamansalo

text: Manamansalon pinta-ala on 76 km². Se on Oulujärven suurin saari, sekä valtakunnallisesti sisävesien viidenneksi suurin, ja kaikkiaan Suomen neljänneksitoista suurin saari.


title: Manamansalo

text: Saari kuuluu Vaalan kuntaan Pohjois-Pohjanmaalla. Lähimmät päätaajamat ovat Vaalan ja Paltamon kirkonkylät. Saareen on kiinteä tieyhteys pohjoisesta valtatieltä 22. Alassalmen lautta liikennöi Manamansalon ja mantereen välillä saaren lounaispuolella. Saaren pääväylä on Paltamon Melalahdesta alkava Manamansalontie (yhdystie 8820), ja yhdystie 8823 yhdistää Manamansalon pohjoispuolisen Kaivannon Vaalan keskustaajamaan.


title: Manamansalo

text: Manamansalo oli Vaalan seudun ensimmäinen kuntakeskus. Ensimmäinen kirkko rakennettiin Manamansaloon 1500-luvulla, toinen kirkko Säräisniemeen vasta 1700-luvulla. Ensimmäisen kirkon oletetulle paikalle Manamansalon Kilonniemeen rakennettiin 1959 muistomerkkikirkko.


title: Manamansalo

text: Muusikko ja levytuottaja Kassu Halonen on kotoisin Manamansalosta.


title: Manamansalo

text: Ahvenkaarre, Harmaala, Heteperä, Hovilanperä, Hätilä, Kaaresperä, Kangasperä, Kilonniemi, Kivarinperä, Lamminperä, Manamansalo, Mustaniemi, Puronranta, Röteikkö, Teeriniemi, Unelanperä.


title: Deep Blue

text: Deep Blue oli IBM:n kehittämä shakkitietokone. Se oli ensimmäinen shakkitietokone, joka voitti normaalipituisilla turnauspeliajoilla pelatun virallisen ottelupelin hallitsevaa maailmanmestaria Garri Kasparovia vastaan 10. helmikuuta 1996. Tämä peli, Deep Blue - Kasparov, 1996, peli 1, on jäänyt shakin historiaan. Kasparov voitti kuitenkin kuusipelisen ottelun seuraavista peleistä kolme ja pelasi kahdesti tasan, joten hän voitti ottelun Deep Blue -tietokonetta vastaan 4-2.


title: Deep Blue

text: Deep Blueta kehitettiin otteluiden jälkeen merkittävästi (parannetusta versiosta käytettiin epävirallista nimitystä "Deeper Blue") ja kone pelasi Kasparovia vastaan uudelleen toukokuussa 1997. Tuolloin kone voitti ottelun yhteistuloksella 3,5-2,5. Deep Bluesta tuli näin ollen ensimmäinen elektroninen laite, joka voitti shakin hallitsevan maailmanmestarin normaaleilla turnauspeliajoilla pelatessa. Turnauksen jälkeen IBM:n pörssiarvo kohosi 15%.


title: Deep Blue

text: Projektin laskentaan ja pelkästään shakkiin keskittyvän tietokoneen kehittämiseksi aloitti "sirutestauksena" Carnegie Mellon -yliopistolla Feng-hsiung Hsu. Tietokonetta kutsuttiin nimellä Deep Thought "(syvä miete)", samanniminen tietokone esiintyy myös Douglas Adamsin tieteiskirjassa "Linnunradan käsikirja liftareille". Hsu alkoi työskennellä IBM:llä vuonna 1989. Hän työskenteli hajautetun laskennan ongelmien parissa. Deep Blue sai alkunsa tästä projektista.


title: Deep Blue

text: Deep Bluen pelivahvuus on pääosin tulosta vahvasta laskutehosta. Se on massiivinen rinnakkainen, 30 solmun RS/6000 SP-perustainen tietokonejärjestelmä, jossa on 480 erityisesti shakkiin suunniteltua VLSI prosessoria. Sen shakkia pelaava ohjelma on kirjoitettu C:llä ja käyttöjärjestelmänä koneessa on AIX. Deep Blue kykeni vuoden 1997 ottelun aikaan arvioimaan 200 000 000 asemaa sekunnissa, kaksi kertaa niin nopeasti kuin vuoden 1996 versio. Kesäkuussa 1997 Deep Blue oli 259:nneksi nopein supertietokone.